title: Lugon roomalainen muuri

text: Lugon roomalainen muuri (galegoksi ja espanjaksi "Muralla romana de Lugo") on roomalaisten 263–276 rakennuttama Lugon kaupunginmuuri. Se on noin 2,1 kilometriä pitkä rakennelma, joka ympäröi 34,4 hehtaarin alueen. Siinä on 10 porttia, joista 8 on antiikin aikaisia. Muuriin käytetyt kivet ovat pääosin graniittia ja saviliusketta. Muuri kuuluu Unescon maailmanperintöluetteloon.


title: Lugon roomalainen muuri

text: Lugon roomalaisaikainen kaupunginmuuri rajaa 34,4 hehtaarin kokoisen alueen. Muurin ympärysmitta on 2,117 kilometriä. Sen paksuus on 4,2 metriä, vaikka paikoin paksuus on jopa 7 metriä, ja korkeus vaihtelee 8 ja 12 metrin välillä. Muurin ulko- ja sisäseinä on rakennettu kivestä, ja niiden välissä on täyteaineena maata, kiviä ja palasia tuhotuista rakennuksista.


title: Lugon roomalainen muuri

text: Muurissa on kymmenen porttia. Niistä viisi on rakennettu antiikin aikana ja viisi on nykyaikaisia. Antiikin ajan portteja on muutettu useita kertoja 200-luvun jälkeen. Parhaiten ovat säilyneet Falsa- ja Miñá-portit. Moottoriajoneuvot voivat käyttää kahdeksaa porteista ja kaksi on varattu vain jalankulkijoille.


title: Lugon roomalainen muuri

text: Muurissa on epäsäännöllisin välein torneja. Niistä 46 on säilynyt koskemattomina ja 39 on joko osin tai kokonaan purettu. Tornien välissä on 8,8–16,4 metriä muuria, ja tornit oli rakennettu 5,35–12,80 metriä leveään aukkoon muurissa. Tornit olivat kaksikerroksisia ja useimmat niistä puoliympyrän muotoisia.


title: Lugon roomalainen muuri

text:
Muurin rakentamiseen käytetyt kivet oli pääasiassa graniittia ja saviliusketta. Kivien koossa ja muodossa on jonkin verran vaihtelua. Paikoin saviliuskemuurit nousevat graniittiperustusksen päällä, mutta paikoin myös perustukset ovat saviliusketta. Paikoin jopa kaksi kolmasosaa muurista on graniittia ja vain yläosa saviliusketta. Muurin huipulla oleva rintavarustuksessa on jossain kohdissa sakarointia, mutta ne luotu roomalaisajan jälkeen.
Muurin huipulle on tehty matkailijoita varten portaikot. Lisäksi muurin päällä on kivetty jalkakäytävä.


title: Lugon roomalainen muuri

text: Roomalaiset perustivat 15–13 eaa. nykyisen Lugon kaupungin paikalle Lucus Augustin. Rakennustyöt osuivat "Pax Romanan" kaudelle, eikä kaupungin ympärille suunniteltu muuria.


title: Lugon roomalainen muuri

text: Frankit ja alemannit alkoivat 100-luvun puolivälissä tehdä retkiä Galliaan ja jopa Hispaniaan saakka. Rooman valtakunnan länsiosien kaupunkeihin alettiin tämän seurauksena rakentaa suojamuureja. Lucus Augustin muuri rakennettiin 263–276. Rakentamisen taustalla on kuitenkin epäilty olevan enemmän suojautuminen paikallisia heimoja vastaan, sillä roomalaisten valakautaa ei oltu missään vaiheessa paikallisten keskuudessa täysin hyväksytty. Muuri ei kuitenkaan ympäröinyt koko kaupunkia, ja erityisesti merkittävä osa kaupungin kaakkoisosasta jäi sen ulkopuolelle.


title: Lugon roomalainen muuri

text: Muurien suojelu on alkanut jo muutamia vuosisatoja sitten, ja arkistomateriaalia on olemassa 1500-luvulta useista korjauksista. Sen jälkeen osia muurista ja osa torneista on uudelleenrakennettu tai purettu sekä rakennettu uusia portteja ja levennetty vanhoja. Vuosina 1971–1972 purettiin monia muuriin kiinni rakennettuja rakennelmia.


title: Mustaperän kivikautinen talo

text: Mustaperän kivikautinen talo on Pohjois-Pohjanmaalla Taivalkoskella sijaitseva kivikautisen asuinrakennuksen jäännös. Se löydettiin vuonna 2010 tehdyssä inventoinnissa.


title: Mustaperän kivikautinen talo

text: Talo sijaitsee Mustaperän etelärannalla noin 28 kilometriä Taivalkosken keskustasta itään. Se on Kylmäluoman retkeilyalueella ja sen ohi kulkee retkeilyalueen polku. Paikalla on noin 14×6,2 metrin kokoinen suorakaiteen muotoinen lounais-koillissuuntainen painauma, jonka syvyys on noin 50–70 senttimetriä.


title: Mustaperän kivikautinen talo

text: Painauman viereisen kaatuneen puun alta löytyi palaneita kiviä, kvartsi-iskoksia sekä palanutta luuta. Luusta tehdyn radiohiiliajoituksen mukaan paikalla on ollut asutusta noin 6 200 vuotta sitten.


title: John A. List

text: John August List (s. 25. syyskuuta 1968) on yhdysvaltalainen taloustieteilijä ja taloustieteen professori (Kenneth Griffin Distinguished Service Professor of Economics) Chicagon yliopistossa. List on erikoistunut kenttäkokeiden (engl. field experiment) soveltamiseen taloustieteellisten kysymysten tutkimuksessa.


title: Skaftung

text: Skaftung on kylä Kristiinankaupungissa Pohjanmaalla. Se kuului Siipyyn kuntaan ennen tämän yhdistämistä Kristiinankaupunkiin vuonna 1973. Skaftung mainittiin ensimmäistä kertaa jo vuonna 1479, jolloin tilallinen Pehr Ingeualsson "Skaptwagasta" mainittiin tukholmalaisessa oikeuspöytäkirjassa.


title: Skaftung

text: Moni asukas muutti Skaftungista Amerikkaan vuosien 1880 ja 1930 välillä - tänä aikana Skaftungin jätti jopa 1 000 ihmistä. Postinumeroalueella 64480 Skaftung oli vuonna 2013 yhteensä 265 asukasta.


title: Skaftung

text: Skaftungiin rakennettiin seudun ensimmäinen kirkkorakennus jo 1400-luvulla. Nykyään jumalanpalvelukset pidetään Siipyyn kirkossa, mutta Skaftungissa on yhä edelleen aktiivista vapaakirkollista toimintaa.


title: Mark King (snookerpelaaja)

text: Mark King (s. 28. maaliskuuta 1974 Romford, Englanti) on englantilainen snooker-ammattilainen. Hän aloitti ammattiuransa vuonna 1991, ja hänen korkein ranking-sijoituksensa on 11. vuodelta 2002–2003.


title: Mark King (snookerpelaaja)

text: King voitti ensimmäisen ranking-turnauksen marraskuussa 2016 oltuaan edellisen kerran ranking-turnauksen finaalissa vuonna 2004, ja oltuaan snookerammattilaisena 25 vuotta. Northern Ireland Openin finaalissa King voitti Barry Hawkinsin freimein 9-8 ja 70 000 puntaa.


title: NEC PC-8001

text: NEC PC-8001 on NEC-yhtiön vuonna 1979 julkaisema tietokone.


title: NEC PC-8001

text: Tietokone oli NEC-yhtiön ensimmäinen PC-tietokone.


title: NEC PC-8001

text: Suoritin on Zilog Z80-yhteensopiva uPD 780c-1, RAM-muistia on 16 KB (laajennettavissa 32 KB and 64 KB asti).


title: Ahdenkallio

text: Ahdenkallio on Hyvinkään kaupunginosa. Se sijaitsee noin kaksi kilometriä ydinkeskustasta koilliseen ja rajautuu lännessä Mustamännistön ja Tehtaan kaupunginosiin sekä etelässä Tanssikallioon.


title: Ahdenkallio

text: Varsinainen Ahdenkallion kaupunginosa ei ulotu maaseutualueelle, joka perinteisesti on tunnettu kyseisellä nimellä ja joka on tunnettu muun muassa Ahdenkallion kartanosta.


title: Ahdenkallio

text: Ahdenkalliota palvelee Hyvinkään liikenteen bussilinja numero 2.


title: Sharp MZ

text: Sharp MZ on Sharp-yhtiön mallisarja henkilökohtaisia tietokoneita. Mallisarjan ensimmäinen tietokone on vuonna 1978 esitelty MZ-80K. Malli julkaistiin euroopassa vuonna 1979.


title: Sharp MZ

text: Mallimerkintä tulee sanasta "Micro" ja Z-80 suorittimesta, jota tietokoneessa käytetään.


title: Sharp MZ

text: MZ-700 -sarja korvasi MZ-80 -sarjan vuonna 1982.


title: Sharp MZ

text: MZ-800 -sarja (nimellä MZ 1500 Japanissa) oli seuraaja MZ-700 -sarjalle.


title: Sharp MZ

text: MZ-2500 -sarjassa oli Zilog Z80B suoritin.


title: Rob Taylor

text: Robert "Rob" Taylor (s. 23. huhtikuuta 1959 Deddington, Oxfordshire) on brittiläinen Haas Formula 1 -tallin tekninen johtaja. Taylor on toiminut vuodesta 2016 Haas -tallin teknisenä johtajana. Aiemmin hän työskennellyt muun muassa Benetton, Ferrari, Arrows, Jaguar, Red Bull ja McLaren -talleissa.


title: SC-3000

text: SC-3000 on Segan valmistama kotitietokone, joka perustuu SG-1000 pelikonsolin tekniikkaan.


title: SC-3000

text: Tietokone on julkaistu vuonna 1983 Japanissa.


title: SC-3000

text: Tietokonetta ei voi käyttää ilman ROM-moduulia, jossa ajettava ohjelma sijaitsee.


title: SC-3000

text: Tietokoneesta julkaistiin parannettu SC-3000H -malli.


title: SC-3000

text: Samaa tietokonetta on myyty myös Yeno-brändillä.


title: Miesten Superpesiksen kausi 2017

text: Superpesiksen kausi 2017 oli Suomen pesäpallon pääsarjan Superpesiksen 28. kausi. Kauteen osallistui 14 joukkuetta, ja runkosarjassa joukkueet pelasivat 28 ottelua. Uutena joukkueena sarjassa pelasi Imatran Pallo-Veikot. Runkosarja alkoi 22. huhtikuuta.


title: Miesten Superpesiksen kausi 2017

text: Ensimmäistä kertaa miesten Superpesistä pelattiin myös ulkomailla kun 22. huhtikuuta Joensuun Maila ja Kouvolan Pallonlyöjät pelasivat ottelunsa Ruotsissa.


title: Miesten Superpesiksen kausi 2017

text: Kempeleen Kiri putoaa Ykköspesikseen seuraavaksi kaudeksi. Superpesikseen seuraavaksi kaudeksi Ykköspesiksestä nousee Haminan Palloilijat.


title: Miesten Superpesiksen kausi 2017

text: Kaudella televisioinnista vastasi Nelonen Median maksulliset Ruutu-kanavat. Myös televisioimattomat ottelut oli mahdollista katsoa ensimmäistä kertaa Ruutu+-pavelusta suorana lähetyksenä, tosin kyseiset ottelut kuvattiin ainoastaan yhdellä kameralla.


title: Tony Drago

text: Tony Drago (s. 22. syyskuuta 1965) on maltalainen entinen snooker-ammattilainen ja nykyinen poolin pelaaja. Hän saavutti snookeruransa aikana yhdesti 147 pisteen maksimibreikin.


title: Tampereen postitalo

text: Tampereen postitalo on Tampereen pääpostiksi 1970-luvun alussa valmistunut rakennus. Joissakin lähteissä talon valmistumisvuodeksi mainitaan 1972, mutta postimuseon mukaan talo on valmistunut jo 1971. Postimuseon tietojen mukaan yleisöpalvelu muutti taloon vuoden 1971 elokuussa ja postinkäsittely samana vuonna ennen jouluruuhkaa. Valmistuessaan talon postinkäsittely edusti uusinta tekniikkaa muun muassa elektronisella muistilla varustettuine postinkäsittelykoneineen. Talo sijaitsee Kyttälän kaupunginosassa osoitteessa Rautatienkatu 21. Sen lähialueella ovat Hämeenkadun ja Tampereen rautatieaseman valtakunnallisesti arvokkaat rakennetut kulttuuriympäristöt.


title: Tampereen postitalo

text: Arkkitehti Veikko Malmion suunnittelema rakennus edustaa tyyliltään betonibrutalismia. Sen seinät ovat punaista väribetonia, ja myös rakennuksen aidat ja rampit ovat betonia. Talon pääovi sijaitsee rautatienkadun puolella talon kaksikerroksisessa osassa, jossa alun perin sijaitsi postisali. Kaksikerroksisessa osassa entisen postisalin kohdalla on oktaedrimaisten kattoikkunoiden sommitelma. Talon huomattavampi yhdeksänkerroksinen eteläjulkisivu on postiljooninpuiston yli Tampereen rautatieasemalle päin. Eteläjulkisivulla olevien sivusisäänkäyntien kulkuväylä on kahden kerroksen korkuisten ulokepalkkien tukemien betonipylväiden suojissa. Vuonna 2012 postitalon kanssa saman korttelin itäreunaan valmistui Cumulus-hotelli, joka on vuodesta 2015 ollut Holiday Inn -ketjun hotelli.


title: Tampereen postitalo

text: Tampereen pääposti siirtyi vuonna 2016 Tullintorille. Lemminkäinen Oyj rakentaa postitaloon 85 uutta asuntoa ja noin 1 000 neliömetriä uutta liiketilaa. Samalla kehitetään ja saneerataan 2 500 neliömetriä postitalon nykyisiä liike- ja muita tiloja. Projekti alkoi tammikuussa 2016 ja valmistui loppuvuodesta 2017. Postitalon sisätiloja on voimakkaasti muutettu jo aiemmin, kun esimerkiksi postisali on jaettu väliseinin erillisiksi liiketiloiksi.


title: Tampereen postitalo

text: Tampereen vuonna 1927 valmistunut vanha postitalo osoitteessa Hämeenkatu 13 on nykyisin ravintola- ja toimistokäytössä.


title: Da Capo (albumi)

text: Da Capo on yhdysvaltalaisen psykedeelisen rock -yhtye Loven toinen studioalbumi, joka julkaistiin loppuvuodesta 1966.


title: Da Capo (albumi)

text: Albumi on erottuva yhtyeen tuotannosta kappaleen ”Revelation” ansiosta, sillä se kestää melkein 19 minuuttia ja täyttää koko albumin B-puolen. Lisäksi albumi sisältää yhtyeen kaupallisesti menestyneimmän singlen, proto-punk -kappale ”7 and 7 Isin”, joka nousi "Billboard Hot 100"- singlelistan sijalle 33.


title: Da Capo (albumi)

text: A-puoli


title: Da Capo (albumi)

text: B-puoli


title: Postitalo (täsmennyssivu)

text: Postitalo on Helsingin keskustassa sijaitseva Posti- ja telelaitoksen entinen pääkonttori.


title: Postitalo (täsmennyssivu)

text: Muita postitaloja:


title: Presbyornis

text: Presbyornis on sukupuuttoon kuollut sorsalintujen suku. Se sisältää kaksi yksiselitteisesti hyväksyttyä lajia; hyvin tunnettu "P. pervetus" ja paljon huonommin tunnettu "P. isoni". "P. pervetus" oli suunnilleen hanhen kokoinen ja muotoinen, mutta sillä oli pidemmät jalat; "P. isoni", tunnetaan muutamista luista, oli paljon suurempi, yli joutsenen koon. Muita epävarmemmin tähän sukuun luettuja fossiileja tunnetaan myös.


title: Presbyornis

text: "Presbyornis" oli yksi ensimmäisistä sorsalinnuista. Se oli pitkäjalkainen ja –kaulainen lintu, ja niin kevytrakenteinen että sitä aluksi pidettiin flamingona. Se uudellenluokiteltiin myöhemmin sorsalinnuksi, kun huomattiin sen pään ja nokan sorsamaiset piirteet. Useiden fossiililöytöjen perusteella "Presbyorniksen" uskotaan mahdollisesti eläneen matalien järvien reunoilla. Se käytti leveää, litteää nokkaansa ruoan (pienten eläinten ja kasvien) suodattamiseen vedestä puolisukeltajien tapaan.


title: Presbyornis

text:
Fossiiliaineisto sisältää useita kokonaisia luurankoja Green River -kerrostumasta (varhaiselta eoseenilta). Tämä viittaa siihen että nämä linnut pesivät yhdyskuntina, samaan tapaan kuin useat yhdyskunta-pesivät vesilinnut tai kahlaajat nykyään. Tämän linnun lajeja on myös löydetty Marylandista, Utahista, Englannista, ja Mongoliasta.
Fossiileja säilytetään Smithsonian-instituutissa, Natural History Museumissa, Lontoossa, ja KUVP:ssa.


title: Luonnollinen järvi

text: Luonnollinen järvi on termi jolla tarkoitetaan sellaista järveä joka ei ole tekojärvi. Yhdysvaltain viranomainen EPA on määritellyt sille kolme edellytystä. Luonnollinen järvi on painauma, johon laskee ainakin yksi vesiuoma ja josta voi laskea vesiuoma ja joka on muodostunut vesiuoman laajentumaan tai sen muodostaa luonnollinen este tai sellaisen luonnolliseen painaumaan, joka ei ole syntynyt maanpinnalla olevan vesiuoman osaksi. Määritelmästä on poistettu siinä aikaisemmin ollut kokoraja.


title: Dô

text: Dô on Nigerjoen tulvajärvi Malissa. Se sijaitsee Nigerin sisämaasuiston itäreunalla Timbuktun alueen Gourma-Rharousin piirissä.


title: Dô

text: Dôta ruokkii Niangayejärvestä Bambara Maoundén ohi johtava 11 kilometriä pitkä kanava, jonka täyttyminen edellyttää noin 800 miljoonan kuutiometrin vesimäärää Niangayessa. Järven pituus on noin 18 ja leveys keskimäärin kahdeksan kilometriä. Sen pinta-ala on suurimmillaan 125 neliökilometriä, vesimäärä enimmillään 800 miljoonaa kuutiometriä ja suurin syvyys 9,5–10 metriä. Kun Dôn vesimäärä saavuttaa 600 miljoonan kuutiometrin rajan, se laskee seitsemän kilometriä pitkän Fakon kanavan kautta Garoujärveen.


title: Dô

text: Järvi on täyttynyt vain voimakkaiden tulvavuosien aikana, ja se kuivui kokonaan vuonna 1972. Nigerjoen tulvien heikennyttyä se on ollut pitkän aikaa kokonaan kuivana.


title: Unelmien prinssi

text:
Unelmien prinssi tai Satuprinssi on arkkityyppinen fiktiivisissä tarinoissa esiintyvä perushahmo.
Unelmien prinssi on tarinoissa mieluisa kosija, joka täyttää rakastettunsa kaikki unelmat. Hän on hurmaava ja poikkeuksellisen puoleensavetävä.


title: Unelmien prinssi

text: Unelmien prinssi on yleinen vakiohahmo kansansaduissa (esim. Prinsessa Ruusunen tai Tuhkimo), joissa hän tarinan lopussa pelastaa ahdinkoon joutuneen sankarittaren - neidon pulassa. Perinteinen unelmien prinssi esitetään heteroseksuaalisen naisen prototyyppisenä ja ihannoituna romanttisena kumppanina, ja usein - joskaan ei aina - hänessä henkilöityvät kuvitteellisiin prinsseihin liitetyt luonteenpiirteet, kuten rohkeus ja ritarillisuus.


title: Unelmien prinssi

text: Nykyisin hahmo ei ole enää kovin suosittu. Sen sijalle on usein tullut kieroutunut versio unelmien prinssistä, pinnallisesti hurmaavasta henkilöhahmosta, joka osoittautuu lopulta itsekkääksi ja epämiellyttäväksi.


title: Vesilintu

text: Vesilintu on usein metsästykseen liittyvässä sekä yleisessä sanankäytössä esiintyvä nimitys, joka ryhmittää joitakin lintuja, jotka elävät makeassa vedessä tai lähellä sitä. Nimitys viittaa täten lähinnä linnun elintapoihin ja liittyy hyvin vähän eläinten taksonomiaan. Tyypillisiä vesilintuja ovat sorsalintujen lahkoon kuuluvat lajit.


title: Made in India

text: Made in India on Intialaisen laulaja Alisha Chinain studioalbumi. Se julkaistiin vuonna 1995.


title: Glutaredoksiini

text: Glutaredoksiini on monissa eliöissä esiintyvä pelkistimenä toimiva proteiini. Se osallistuu hapetus-pelkistysreaktioihin muun muassa DNA:n synteesiin tarvittavien deoksiribonukleotidien biosynteeseissä ja haitallisten peroksidien pelkistämiseen. Glutaredoksiinia tavataan niin esi- kuin aitotumaisissakin soluissa. Se on yhdessä glutationin ja glutationireduktaasin kanssa osa niin kutsuttua glutationisysteemiä.


title: Glutaredoksiini

text: Molekyylimassaltaan glutaredoksiini on pienehkö proteiini, tyypillisesti noin 10–24 kDa. Bakteereilla on proteiinista tyypillisesti vain yksi isoformi, mutta nisäkkäille isoformeja on useampia. Esimerkiksi ihmisellä on neljä glutaredoksiinin isoformia. Glutaredoksiini on sitoutuneena glutationiin.


title: Glutaredoksiini

text: Glutataredoksiinin tehtävänä soluissa on pelkistää muiden proteiinien hapettuneita kysteiiniaminohappojen välille muodostuneita disulfidisidoksia vapaiksi tioliryhmiksi. Pelkistettäviä proteiineja ovat muun muassa ribonukleotidireduktaasi ja peroksiredoksiinit. Glutaredoksiini voi myös pelkistää hapettuneen askorbiinihapon pelkistyneeksi muodoksi. Proteiinin aktiivisuuden kannalta tärkeä neljän aminohapon muodostama aminohapposekvenssi on järjestyksessä kysteiini, proliini, tyrosiini ja kysteiini. Glutaredoksiinin toimintamekanismi perustuu siihen, että se korvaa kysteiiniaminohapot toisen hapettuneen proteiinin rikkisillasta. Tämä tapahtuu vaiheittain, jolloin ensin muodostuu rikkisilta glutaredoksiinin ja toisen proteiinin välille ja tämän jälkeen glutaredoksiinin toinenkin aktiivinen kysteiiniaminohappo korvaa alkuperäisen proteiinin rikkisillassa. Näin glutaredoksiini hapettuu ja alkuperäinen proteiini pelkistyy. Rakenteeltaan ja toiminnaltaan glutaredoksiini muistuttaa tioredoksiinia. Toisin kuin tioredoksiinin tapauksessa glutaredoksiinille ei ole spesifistä entsyymiä, joka pelkistäisi hapettuneen glutaredoksiinin jälleen aktiiviseksi muodoksi. Sen sijaan glutaredoksiiniin sitoutunut glutationi tekee tämän. Glutationireduktaasi pelkistää tässä reaktiossa muodostuneen hapettuneen glutationin.


title: Tampereen Ilveksen SM-liigakausi 2016–2017

text: Jääkiekon SM-liigakausi 2016–2017 on Tampereen Ilveksen 42. kausi SM-liigassa sekä kaikkiaan 83. pääsarjatasolla. Ilveksen runkosarja alkoi 16. syyskuuta vierasottelulla JYPiä vastaan sekä päättyi 13. maaliskuuta vierasotteluun Vaasan Sportia vastaan.


text: Pudotuspeleissä Ilves eteni puolivälieriin, jossa se hävisi seitsemännessä ottelussa runkosarjan voittaneelle Tapparalle.


text: Tampereen Ilveksen SM-liigakausi 2015–2016 päättyi runkosarjaan, jossa se sijoittui toiseksi viimeiselle sijalle neljä pistettä konkurssiin ajautuneen Espoon Bluesin edelle. Kauden kymmenestä viimeisestä ottelusta joukkue otti vain yhden voiton.


text: Ilves teki edellisellä kaudella historiansa suurimmat taloudelliset tappiot, kun se jäi 772 475 euroa miinukselle.


text: Toukokuussa Ilveksen liigapaikan kerrottiin olevan vaarassa, kun lisenssitoimikunta ei myöntänyt joukkueelle lisenssiä määräaikaan mennessä. Lisäselvitysten jälkeen Ilves kuitenkin sai lopulta liigalisenssin.


text: Ennusteet Ilveksen sijoituksesta vaihtelivat pääosin sijojen kahdeksan ja 14 välillä. Jatkoaika.comin ennakossa Ilvestä ennustettiin sijalle 9 kun taas faneille.comin toimittaja Toni Rajamäki ennusti 14. sijaa.


text: Marraskuun alussa 2015 Ilves ilmoitti, että Karri Kivi tulisi olemaan seuran päävalmentaja vuosina 2016-2018. Kiven valmennusryhmään liittyivät Hämeenlinnan Pallokerhon päävalmentajana loppukauden toiminut Olli Salo sekä Ilveksen A-nuorten joukkueen runkosarjavoittoon ja mestaruuteen valmentanut Jouko Myrrä.


text: Edellisen kauden päätyttyä Ilveksen pelaajistosta lähti yksi maalivahti, neljä puolustajaa sekä kuusi hyökkääjää. Tilalle tuli maalivahti Antti Lehtonen, kokeneet puolustajat Arto Laatikainen ja Teemu Aalto sekä edellisellä kaudella Ruotsin toiseksi korkeimman sarjatason Allsvenskanin maalipörssin voittanut hyökkääjä Mitch Wahl. Lisäksi sopimuksia tehtiin seuran omille junioreille.


text: Ilves aloitti harjoituskautensa 5. elokuuta, kun se kohtasi KHL-joukkue Sibir Novosibirskin Hakametsässä. Ottelu päättyi Sibirin 1-7 -voittoon. Seuraavan kerran Ilves pelasi viikkoa myöhemmin Hakametsässä Tapparaa vastaan Tampere Cupin ottelussa. Tappara eteni finaaliin voitettuaan lukemin 2-0. Ilves puolestaan pelasi seuraavana päivänä HIFK:ta vastaan voittaen rangaistuslaukauskilpailun jälkeen 2-1.


text: Tampere Cupin jälkeen Ilves voitti seuraavat kolme harjoitusotteluaan, joissa se kohtasi Sportin sekä kahdesti HPK:n. Syyskuussa Ilves pelasi vielä kahdesti Ässiä vastaan häviten molemmat ottelut lukemin 1-2.


text: Hannu Toivosen kärsimän loukkaantumisen vuoksi Ilves teki ennen kauden alkua syyskuun kattavan pelaajasopimuksen maalivahti Jere Myllyniemen kanssa.


text: Ilveksen runkosarja alkoi 16. syyskuuta Jyväskylässä JYPiä vastaan. Ottelu päättyi Ilveksen 2-3 -voittoon rangaistuslaukauskilpailun jälkeen. Ilves ei ollut voittanut JYPiä Jyväskylässä kymmeneen vuoteen. Heti seuraavana päivänä Ilves pelasi kauden ensimmäisen kotiottelunsa Tapparaa vastaan. Edesmenneen Aarne Honkavaaran muisto-otteluna toimineen paikalliskamppailun voitti lopulta Tappara lukemin 2-4.


text: Syyskuun lopulla Markku Flinck joutui kolmen ottelun pelikieltoon taklattuaan maalia tuulettanutta KalPan Balazs Sebokia.


text: Ilves kärsi kauden alkupuolella isoista loukkaantumisista. Syyskuun lopussa sivuun joutui puolustaja Marcus Fagerudd. Lokakuun seitsemäntenä päivänä kerrottiin, että ykkössentteri Sami Sandell joutuisi olemaan loppukauden sivussa polvivamman vuoksi. Pelaamissaan kahdeksassa ottelussa hän oli tehnyt tehot 5+4=9. Sandell oli myös edellisellä kaudella joutunut polvileikkaukseen kahdeksan ottelun jälkeen. Vain viikkoa myöhemmin kultakypärä Teemu Rautiainen loukkaantui ja hänen ilmoitettiin olevan kolmen kuukauden ajan sivussa. Lokakuun aikana myös puolustaja Jyri Niemen ilmoitettiin olevan pois kaukalosta loppukauden ajan.


text: Lokakuun puolessa välissä loukkaantumisista kärsinyt Ilves teki hyökkääjähankinnan, kun joukkueeseen liittyi loppukauden mittaisella sopimuksella AHL-seura Rochester Americansissa viimeksi pelannut Jerry D'Amigo. Seuraavana päivänä ilmoitettiin Joonas Vihkon siirtyvän Ilveksestä Vaasan Sportin riveihin.


text: Marraskuussa maajoukkuetaon päätyttyä Ilves aloitti ottamalla heti ensimmäisessä pelissä 2-0 -voiton Porin Ässistä ja nousten samalla neljännelle sijalle sarjataulukossa. Ilves päätti lopulta marraskuun ottelut 2-6 -voittoon Vaasan Sportista. Tällöin joukkue oli heikosti sujuneen marraskuun jälkeen tippunut sarjataulukossa kymmenenneksi.


text: Marraskuun puolivälissä Ilveksen ykköspakki Veli-Matti Vittasmäki loukkaantui blokattuaan kovan lyöntilaukauksen ottelussa HIFK:ta vastaan. Hänen ennustettiin olevan pois peleistä kahdesta neljään viikkoa.


text: Joulukuussa jo aiemmin loukkaantuneena ollut Veli-Matti Vittasmäki joutui jälleen sivuun, tällä kertaa 6-8 viikkoa kestäneellä ennusteella.


text:
Joulukuun lopussa Ilves teki sopimuksen kolme kautta Yhdysvalloissa yliopistosarjaa pelanneen puolustaja Joona Kunnaksen kanssa.
Ilves ilmoitti jo helmikuussa järjestävänsä joulukuussa ulkoilmatapahtuman Tampereen Sorsapuistossa, jossa se kohtaisi peräkkäisinä päivinä Helsingin IFK:n sekä paikallisvastustaja Tapparan. Sorsapuistoon rakennetun areenan yleisökapasiteetti oli 13 000 katsojaa.


text: Perjantain ottelussa Ilves kohtasi 11 000 katsojan edessä Tapparan, joka onnistui Ilveksen tekemän avausmaalin jälkeen etenemään jo 3-1 -johtoon. Ilves onnistui kolmannen erän loppupuolella kuitenkin tasoittamaan ottelun ja viemään sen jatkoajalle. Tapparan Veli-Matti Savinainen teki voittomaalin ja Tappara otti kaksi pistettä 4-3 -voitolla.


text: Lauantaina HIFK:ta vastaan pelatussa ottelussa oli paikalla 8 500 katsojaa, jotka seurasivat ottelun etenemistä jatkoajalle. Ilves voitti ottelun lopulta Jerry D'Amigon maalilla lukemin 3-2. Yhteensä Ilvekselle kertyi ulkoilmaotteluista kolme pistettä. Lauantain ottelussa nähtiin myös HIFK:n Matt Generousin ja Ilveksen Brett Bulmerin välinen tappelu, josta Liiga antoi molemmille kahden ottelun pelikiellot.


text: Ilves teki 6. joulukuuta pelaajasopimuksen oman kasvattinsa Michael Keräsen kanssa. Hän oli edellisen kerran Ilveksessä pelatessaan tullut valituksi liigan arvokkaimmaksi pelaajaksi. Keränen oli pelannut alkukaudella Jokereissa 25 KHL-ottelua, jonka jälkeen hänen sopimuksensa oli purettu. Myöhemmin julksiuuteen levisi asiakirja, jonka mukaan Liiga antaisi Ilvekselle 100 000 euron sakon Keräsen palkkaamisesta. Syynä oli suullinen herrasmiessopimus, jonka mukaan yksikään liigaseura ei saisi palkata Jokereissa saman kauden alussa pelannutta pelaajaa. Liiga vahvisti sakon helmikuussa.


text: Pelaajayhdistys vei Ilveksen saaman sakon kuluttaja- ja kilpailuviraston käsiteltäväksi.


text: Heti vuoden alussa Eemeli Suomen ilmoitettiin joutuneen sairaslistalle reiluksi kuukaudeksi. Tämän jälkeen Ilves lainasi alkukauden Lempäälän Kisan Mestis-joukkueessa pelanneen Sanderi Vuodin. Tammikuussa Ilves solmi jatkosopimukset Antti Lehtosen, Valtteri Ilomäen, Juho Liuksialan sekä Eemeli Suomen kanssa.


text: Ilves hävisi vuoden ensimmäisen ottelunsa Sportille lukemin 2-4.


text: Helmikuun alussa Ilves menetti kaksi pelaajaansa. Kanadalaishyökkääjä Brett Bulmerin sopimus purettiin ja tämä siirtyi Saksan pääsarjaan. Samaan aikaan ilmoitettiin Markus Jokisen saamasta polvivammasta, jonka seurauksena Jokinen joutui loppukaudeksi sivuun pelaavasta kokoonpanosta.


text: Ilves lähti helmikuun ensimmäiseen otteluun sarjataulukon sijalta 12. Se otti 3-2 -voiton KalPalta. Kuun puolessa välissä pelatussa paikallisottelussa nousi kohu, kun Tappara voitti ottelun 3-2 jatkoajalla, vaikka sen kolmannen erän lopulla tekemä tasoitusmaali ei ikinä käynyt maalissa asti.


text: Helmikuun loppuun Ilves otti kaksi peräkkäistä voittoa, joissa se ei päästänyt maaliakaan.


text: Ilves voitti maaliskuun ensimmäisessä ottelussaan TPS:n lukemin 3-2. Kyseisessä ottelussa päättyi Ilves-maalivahti Antti Lehtosen nollaputki. Hän oli pitänyt ennen tätä maalinsa puhtaana yhteensä 222 minuuttia ja kahdeksan sekuntia. Kyseessä oli liigamaalivahtien kaikkien aikojen viidenneksi pisin nollaputki.


text: Ilves venytti voittoputkensa kuuteen otteluun, kun voitti kauden ensimmäisessä loppuunmyydyssä kotiottelussaan Rauman Lukon lukemin 3-2. Ilves varmisti runkosarjan viimeisessä kotiottelussa otetulla voitolla pudotuspelipaikan.


text: Ilves kohtasi ensimmäisen kierroksen sarjassa runkosarjan seitsemänneksi sijoittuneen Ässät.


text: Ensimmäisessä ottelussa Ässät onnistui tekemään avausmaalin, mutta Ilves tuli toisessa erässä tasoihin. Kolmannessa erässä Ässät aloitti vahvasti ja Ilves-kasvatti Ville Korhonen vei joukkueen jälleen johtoon. Ilves onnistui kuitenkin Matias Soinnun maalilla tasoittamaan ja ottelu eteni jatkoajalle. Ässien Matti Kuparinen iski voittomaalin reilun kahdeksan minuutin pelin jälkeen.


text: Sarjan toinen ottelu pelattiin heti seuraavana päivänä. Tällä kertaa Ilves onnistui heti ottelun alussa, kun Eemeli Suomi iski avausmaalin vajaan viiden minuutin pelin jälkeen. Ilves teki ensimmäiseen erään vielä kaksi maalia ja johti ensimmäisen erän jälkeen jo 3-0. Ottelun toinen erä pelattiin maaleitta. Ilves ratkaisi ottelun lopullisesti, kun se iski kolme ylivoimamaalia alle kahteen minuuttiin. Ensimmäisen pelin ratkaissut Matti Kuparinen teki vielä kavennusmaalin ja ottelu päättyi Ilveksen 6-1 -voittoon. Sarja tasoittui voittoihin 1-1.


text: Kolmas ja ratkaiseva ottelu pelattiin Porissa, jossa ensimmäinen erä päättyi lukemin 0-0. Samat lukemat säilyivät myös toisessa erässä. Kolmannessakin erässä molemmilla joukkueilla oli paikkoja ratkaista ottelu, mutta ensimmäisen pelin tavoin nyt edettiin maalittomassa tasatilanteessa jatkoajalle. Neljän minuutin jälkeen Ilveksen Aleksi Mustonen laukoi voittomaalin ja Ilves eteni puolivälieriin Tapparaa vastaan.


text: Puolivälierissä Ilves kohtasi paikallisvastustaja Tapparan. Tamperelaisseurat kohtasivat ensimmäisen kerran pudotuspeleissä 16 vuoteen. Runkosarjan kuudesta kohtaamisesta Tappara voitti viisi ja Ilves yhden.


text: Puolivälierien ensimmäisessä ottelussa Tappara iski heti kahden minuutin jälkeen avausmaalin, joka säilyi ainoana osumana toiseen erään asti. Ajassa 21.37 Tappara siirtyi kahden maalin johtoon. Ilves kavensi ottelun pian erän puolivälin jälkeen, mutta heti sen jälkeen Tappara nousi 3-1 -johtoon. Tämän jälkeen alkoi Ilveksen nousu, kun se teki toisen erän lopun aikana neljä maalia lisää. Yhteensä Ilves teki seitsemään minuuttiin ja 21 sekuntiin viisi maalia. Ilves teki vielä yhden maalin ja ottelu päättyi lukemiin 3-6.


text: Sarjan toinen ottelu eteni maalittomana aina kolmannen erän alkuun, jolloin Ilves-kapteeni Tapio Laakso iski avausmaalin Tapparan maalin edestä. Tappara-kapteeni Jukka Peltola tasoitti ottelun ja vei sen jatkoajalle, jossa Sebastian Repo teki voittomaalin ja tasoitti otteluvoitot lukemiin 1-1.


text: Ilves voitti jälleen sarjan kolmannen ottelun ja siirtyi 2-1 -johtoon. Ottelu eteni jälleen jatkoajalle, tällä kertaa maalittomana. Ilveksen Otto Koivula ratkaisi voiton ensimmäisen jatkoerän puolen välin jälkeen. Antti Lehtonen torjui ottelussa nollapelin ottamalla peräti 42 torjuntaa. Neljännessä ottelussa Tappara otti suvereenin voiton, kun se kukisti kotiottelussaan Ilveksen lukemin 4-0 ja tasoitti otteluvoitot lukemiin 2-2.


text: Sarjan viidennessä ottelussa Ilves eteni jo ennen viittä pelattua minuuttia kahden maalin johtoon, mutta hetkeä myöhemmin Tappara onnistui kaventamaan. Toinen erä oli maaliton ja lukemat olivat sen jälkeen 1-2. Kolmannen erän puolen välin jälkeen Tappara tasoitti ottelun. Tapio Laakso vei Ilveksen johtoon uudelleen ja Aleksi Mustonen viimeisteli ottelun 2-4 -lopputuloksen. Kuudennessa pelissä edettiin ensimmäiselle erätauolle Tapparan maalin johdossa. Tämä kesti kolmanteen erään, jossa Markku Flinck toi Ilveksen tasoihin. Ottelun ratkaisu venyi kolmanteen jatkoerään, jossa Tappara iski 1-2 -voittomaalin ja tasoitti ottelusarjan voitot.


text: Sarjan seitsemännen ottelun liput myytiin loppuun 37 sekunnissa. Tappara teki ottelun avausmaalin heti 22 sekunnin pelin jälkeen. Kuuden minuutin kohdalla se siirtyi jo 2-0 -johtoon. Lukemat säilyivät ottelun loppuun ja Tappara eteni välieriin voitoin 4-3.


text: Lokakuun viimeisenä päivänä pidetyssä yhtiökokouksessa Ilveksen ilmoitettiin tehneen edellisellä tilikaudella sen historian suurimmat taloudelliset tappiot, yli 770 000 euroa. Kokous keskeytettiin perustuen Ilveksen pääomistaja Vincent Manngardin esitykseen, jonka tarkoituksena oli löytää ratkaisu seuran pääoman vahvistamiseksi sekä omistajuuden uudelleenjärjestelemiseksi.


text: Ensimmäinen kokous jatkettiin loppuun 9. tammikuuta 2017. Omistusjärjestelyt olivat tällöin kesken ja päätettiin järjestää ylimääräinen yhtiökokous helmikuussa. Väliaikaiseen hallitukseen nimettiin ainoastaan pääomistaja Manngard sekä varajäseneksi asianajaja Markku Lehtola.


text: Helmikuun seitsemäntenä päivänä pidetyssä yhtiökokouksessa ilmoitettiin Manngardin myyneen osakkeensa sekä antaneen lähes miljoonan euron velkansa anteeksi. Yhtiökokous valitsi tällöin Ilves-Hockey Oy:n hallitukseen Risto Jalon, Petri Hietasen sekä Jukka Hirsimäen. Jalon ilmoitettiin myös korvaavan Esa Honkalehdon Ilveksen toimitusjohtajana maaliskuusta alkaen.


text: Ilves järjesti omistajuuden vaihtumisen jälkeen suunnatun osakeannin, jonka tavoitteena oli, että uusia osakkeita merkittäisiin vähintään 1,5 miljoonan euron ja enintään kolmen miljoonan euron arvosta. Osakeannin minimitavoitteen täyttymisestä ilmoitettiin vielä maaliskuun aikana.


title: Citizens!

text: Citizens! on brittiläinen indie rock -yhtye, joka perustettiin Lontoossa vuonna 2010. Yhtyeen jäsenet ovat Tom Burke (solisti), Thom Rhoades (kitara), Martyn Richmond (basso), Lawrence Diamond (koskettimet) ja Mike Evans (rummut). Citizens! julkaisi debyyttialbuminsa "Here We Are" vuonna 2012.


title: Citizens!

text: "True Romance" -kappaleen musiikkivideo, jonka on ohjannut We Are From L.A., on voittanut useita palkintoja kuten vuoden 2013 Fubiz Award for the Best Music Videon.


title: BLU Products

text: BLU Products on yhdysvaltalainen tietotekniikkayhtiö, joka valmistaa Android- ja Windows Phone -puhelimia BLU-brändin alla. Sen nimi tulee sanoista ”Bold Like Us”. BLU Productsin kotipaikka on Miamissa. Vuonna 2016 yhtiö oli Yhdysvaltojen kuudenneksi suurin matkapuhelinvalmistaja.


title: Aku Nikander

text: Aku Nikander (s. 10. maaliskuuta 1990 Lohja) on suomalainen maastohiihtäjä. Hän edustaa Jämin Jännettä.


title: Aku Nikander

text: Nikander osallistui ensimmäiseen maailmancupin osakilpailuunsa Lahdessa 21. helmikuuta 2016. Hän oli yhdistelmäkilpailussa 59:s.


title: Aku Nikander

text: Skandinavia Cupissa Nikanderin paras sijoitus on 17. sija 20 kilometrin vapaan hiihtotavan kisassa Madonassa 7. helmikuuta 2013. Worldloppet-sarjassa Nikander on kilpaillut kerran – Finlandia-hiihdossa 2016, jossa hän oli viides.


title: Aku Nikander

text: Nikander oli mukana Universiadeissa 2013 ja 2015 ollen parhaimmillaan 12:s 30 kilometrin perinteisen hiihtotavan kisassa Lago di Teserossa 21. joulukuuta 2013. Universiadeissa 2015 Nikander hiihti Leena Nurmen kanssa neljänneksi sekaparisprintissä.


title: Aku Nikander

text: SM-kilpailuissa Nikander on ollut henkilökohtaisella matkalla parhaimmillaan kuudes 30 kilometrin perinteisen hiihtotavan kisassa Jämillä 2015. Kontiolahdella 2017 Nikander saavutti ensimmäisen SM-mitalinsa hiihdettyään avausosuuden Jämin Jänteen hopealle sijoittuneessa viestijoukkueessa.


title: Iiristunnistus

text: Iiristunnistus on silmän iiriksen tunnistamiseen perustuva biometrinen tunnistamisen tapa. Iiristunnistusta pidetään luotettavana tunnistautumistapana, sillä se on tarkka, ja iiris kehittyy jo raskausvaiheessa ja sen pigmentointi ensimmäisten elinvuosien aikana. Tosin joidenkin tutkimusten mukaan iiris muuttuu ihmisen ikääntyessä, ja tunnistus saattaa siitä syystä epäonnistua. Eri tutkimukset ovat kuitenkin antaneet erilaisia tuloksia aiheesta. Iiristunnistusta käytetään tunnistautumistapana joillakin valtionrajoilla. Se yleistyi älypuhelimissa 2010-luvun puolivälissä. Ensimmäisellä käyttökerralla iiristunnistukseen vaadittavan infrapunakamerakuvan ottaminen vie vajaan minuutin, mutta myöhemmin iiristunnistus kestää muutaman sekunnin.


title: Mizérable (albumi)

text: Mizérable on japanilaisen rock-muusikko Gacktin ensimmäinen (EP) albumi.


title: Josep Vilaseca i Casanovas

text: Josep Vilaseca i Casanovas (1848 Barcelona – 1910 Barcelona) oli katalonialainen arkkitehti.


title: Josep Vilaseca i Casanovas

text: Vilaseca i Casanovas opiskeli arkkitehtuuria Madridissa ja valmistui 1873. Hän vieraili Saksassa Lluís Domènech i Montanerin kanssa.


title: Josep Vilaseca i Casanovas

text: Vuonna 1874 hän aloitti professorina barcelonalaisessa oppilaitoksessa, L’Escola d’Arquitectura de Barcelona. Hän oli Katalonian arkkitehtien liiton, L’Associació d’Arquitectes de Catalunya, puheenjohtaja.


title: Josep Vilaseca i Casanovas

text: Varhaisinta työtä (Casa Vilaseca, 1874) ei enää ole olemassa.


title: Josep Vilaseca i Casanovas

text: Hän suunnitteli yhdessä kuvanveistäjä Manel Fuxàn kanssa säveltäjä Josep Anselm Clavén muistomerkin Barcelonaan (sijainti: Passeig de Sant Joan).


title: Antoine Barnave

text: Antoine-Pierre-Joseph-Marie Barnave (22. lokakuuta 1761 Dauphiné (nyk. Grenoble) – 29. marraskuuta 1793 Pariisi) oli Ranskan suuren vallankumouksen alkuvaiheen keskeinen vaikuttaja, joka kuului perustuslakia säätävän kansalliskokouksen suuriin puhujiin. Vallankumouksen myöhemmässä vaiheessa Barnave kuului maltilliseen, perustuslaillista kuninkuutta kannattaneeseen ryhmään. Hänet teloitettiin terrorin aikana.


title: Antoine Barnave

text: Barnave oli lähtöisin varakkaaseen porvaristoon kuuluneesta protestanttisesta perheestä ja oli yksityiskoulutuksen saanut lakimies. Hän toimi vuodesta 1783 asianajajana kotikaupunkinsa Dauphinén parlamentissa eli ylimystön hallitsemassa tuomioistuimessa. Vallankumousta edeltäneinä vuosina hän julkaisi Montesquieulta vaikutteita saaneita kirjoituksia, joissa hän vaati Ranskaan englantilaistyyppistä perustuslaillista hallintoa ja ylimmän vallan jakamista. Niin sanotun esivallankumouksen aikana Barnave johti kesällä 1788 paikallista kansalaisvastarintaa Dauphinéssa yhdessä Jean Joseph Mounier’n kanssa. He aikaansaivat 21. kesäkuuta 1788 Dauphinén läheisessä linnassa pidetyn niin sanotun Vizillen kansalaiskokouksen, joka toi kolmen säädyn edustajat yhteen puolustamaan parlamentteja yksinvaltiutta vastaan ja vaatimaan kansanedustuslaitoksen perustamista. Barnave julkaisi samana vuonna myös huomiota herättäneen poliittisen pamfletin.


title: Antoine Barnave

text: Barnave valittiin Dauphinésta kolmannen säädyn edustajaksi vuoden 1789 säätyjen yleiskokoukseen. Hän kannatti kolmannen säädyn julistautumista kansalliskokoukseksi ja kirjoitti pallohuoneen valan tekstin yhdessä Isaac Le Chapelier’n kanssa. Perustuslakia säätävässä kansalliskokouksessa hän oli Honoré Mirabeaun jälkeen huomattavin puhuja, ja usein Mirabeaun terävä vastustaja. Barnave kuului kyllä myös ”patriootteihin”, mutta hän halusi torjua sekä vastavallankumouksellisen aristokratian että väkivaltaisen kansalaisliikehdinnän. Barnave oli keskeisessä roolissa kansalliskokouksen alkaessa syksyllä 1789 rakentaa uutta Ranskaa, sen hallitusvaltaa, perustuslakia, valtiontaloutta ja ihmisoikeuksien julistusta. Sanottiin, että ”sen mitä Adrien du Port ajattelee, sanoo Barnave ja toteuttaa Alexandre de Lameth”. Heitä kutsuttiin kansalliskokouksen triumviraatiksi. Kolmikko oli perustamassa myös Pariisin jakobiiniklubia. Barnave kuului jakobiiniklubin johtokuntaan ja laati sen sääntökirjan. Hän oli loka–marraskuussa 1790 pari viikkoa kansalliskokouksen puhemiehenä.


title: Antoine Barnave

text: Barnave valittiin maaliskuussa 1790 kansalliskokouksen siirtomaavaliokuntaan ja hän laati useita esityksiä, joiden lähtökohtana oli Ranskan kauppakomppanioiden monopolien säilyttäminen Länsi-Intiassa kansallisen edun nimissä. Radikaalimmat jakobiinit kuten Jacques-Pierre Brissot ja tämän johtama orjuudenvastainen järjestö Société des amis des Noirs arvostelivat tätä politiikkaa humaaneihin arvoihin vetoamalla. Kiista orjuuden lakkauttamista Ranskan siirtokunnissa alkoi heikentää Barnaven suosiota vasemmistossa vuoden 1790 aikana.


title: Antoine Barnave

text: Vuonna 1791 jakobiinipuolue tuli tienhaaraan, kun puolueen valtaenemmistö radikalisoitui. Barnave piti tätä uhkana ja halusi koota varakkaan porvariston puolustamaan perustuslaillista monarkiaa. Hän oli yksi kolmesta komissaarista, jotka kansalliskokous kesäkuussa 1791 lähetti saattamaan epäonnisella pakoretkellä kiinnijäänyt kuningasperheen takaisin Pariisiin. Barnave uskoi voivansa taivutella kuningas Ludvig XVI:n tukemaan uutta perustuslakia ja ryhtyi hovin salaiseksi neuvonantajaksi. Hän piti 15. heinäkuuta 1791 kansalliskokouksessa kuuluisan puheen, jossa hän vaati tilapäisesti virasta pidätetyn Ludvig XVI:n palauttamista valtaan, tuomitsi ajatuksen tasavallasta ja toivoi vallankumouksen saattamista päätökseen, jotta olot maassa rauhoittuisivat. Barnave oli yksi niistä johtavista perustuslaillisista monarkisteista, jotka pari päivää myöhemmin erosivat jakobiiniklubista ja perustivat kilpailevan feuillanttien klubin. Ohjaillakseen kuningasta hän kävi heinäkuusta 1791 tammikuuhun 1792 salaista kirjeenvaihtoa kuningatar Maria Antoinetten kanssa.


title: Antoine Barnave

text: Perustuslakia säätävä kansalliskokous hajaantui syksyllä 1791, joten Barnave palasi tammikuussa 1792 Dauphinéen. Hän liittyi siellä vapaaehtoisena upseeriksi Ranskan kansalliskaartiin, mutta omistautui muuten kirjallisille töille. Tasavaltalaiset alkoivat arvostella häntä yhä jyrkemmin. Tuileries’n palatsin valtauksen yhteydessä elokuussa 1792 Barnaven kirjeet vihatulle kuningattarelle löydettiin ja ne vahingoittivat entistä pahemmin hänen mainettaan. Barnave vangittiin 29. elokuuta 1792 lakiasäätävän kansalliskokouksen määräyksellä. Hän istui vankilassa ensin vajaan vuoden Dauphinéssa, sitten sen lähellä Barraux’ssa. Hirmuvallan aikana hänet siirrettiin Pariisiin 3. marraskuuta 1793 ja tuotiin vallankumoustuomioistuimen eteen. Hänet tuomittiin kuolemaan ja teloitettiin 29. marraskuuta.


title: Antoine Barnave

text: Barnave sai vuonna 1793 vankeudessa valmiiksi kirjan "Introduction à la Révolution française", jossa hän sijoitti Ranskan vallankumouksen historialliseen yhteyteensä. Sen keskeinen väite on, että vallankumous oli vuosisatoja kestäneen kehityksen tulosta: “Kaikki Ranskan vallankumouksen ilmiöt johtuivat sivistyksen, valistuksen ja toimeliaisuuden edistymisestä, sillä tämä nosti kolmatta säätyä ja lisäsi sen rikkautta, valistuneisuutta ja omanarvontuntoa ja teki tällä tavoin demokraattisen vallankumouksen väistämättömäksi.” Berenger de la Drôme toimitti ja julkaisi teoksen vuonna 1843.


title: Capilanon riippusilta

text: Capilanon riippusilta () on Capilanojoen ylittävä riippusilta North Vancouverin piirikunnassa Kanadan Brittiläisessä Kolumbiassa. Historian saatossa muutamaan otteeseen uusittu silta on nykyisin 137 metriä pitkä ja ylittää joen noin 70 metrin korkeudessa. Silta ja sitä ympäröivä yksityisomistuksessa oleva puisto ovat yksi Brittiläisen Kolumbian merkittävimpiä nähtävyyksiä; niissä käy vuosittain noin 800 000 vierailijaa.


title: Capilanon riippusilta

text: Ensimmäisen Capilanojoen ylittävän riippusillan rakennutti skotlantilainen yhdyskuntatekniikkainsinööri George Grant Mackay vuonna 1889. Mackay oli ostanut alueelta noin 24 neliökilometriä tiheää metsää, ja rakentanut mökkinsä omistamallaan alueella sijainneen kanjonin laidalle. Vuonna 1889 valmistunut silta oli yksinkertainen, hamppuköysien varaan setrilankuista rakennettu riippusilta. Alueesta tuli jossain määrin tunnettu nähtävyys jo Mackayn elinaikana.


title: Capilanon riippusilta

text: Alkuperäinen silta purettiin Mackayn kuoleman jälkeen vuonna 1903, ja tilalle rakennettiin uusi vaijereiden varaan rakentunut silta. Sillan ja sitä ympäröineen maa-alueen osti vuonna 1910 merkittävä maanomistaja ja sijoittaja Edward Mahon, joka otti Lilette-vaimonsa Elisabeth-äidin hoitamaan kiinteistöä. Elisabeth perusti alueelle uuden kahvilan vuonna 1911. Siltaa vahvistettiin lisävaijereille vuonna 1914. Elisabeth ja tämän vuonna 1921 naima aviomies “Mac” MacEachran alkoivat kehittää sillasta yleistä turistinähtävyyttä. MacEachran osti sillan ja sitä ympäröineen puiston Elisabethin kuoleman jälkeen vuonna 1935. Hän myi kiinteistön edelleen Henri Aubeneaulle muuttaessaan Kaliforniaan vuonna 1945.


title: Capilanon riippusilta

text: Silta vaihtoi jälleen omistajaa vuonna 1953, kun Aubeneau myi puistokiinteistön Rae Mitchellille, joka uudelleenrakennutti sillan vuonna 1956. Uusittu riippusilta tuettiin 13 tonnin betonipaasiin molemmissa päissään. Mitchell kehitti sillan länsipuolen ulkoilupolkuja ja muutti vuonna 1911 valmistuneen kahvilan matkamuistomyymäläksi. Hän myi sillan vuonna 1983 tyttärelleen Nancy Stibbardille, joka on jatkanut alueen kehittämistä turistinähtävyytenä. Puistoon avattiin vuonna 2004 puunlatvoissa kulkeva riippusiltareitti, sekä vuonna 2011 kanjonin kallioseinästä riippuva kävelyreitti.


title: One Punch Man

text: One-Punch Man () on anime- ja manga-franchise, joka sai alkunsa vuonna 2009 ONE -artistin luomasta nettisarjakuvasta. Ihmiset huomasivat One-Punch Manin potentiaalin, joten siitä tehtiin manga-sarjakuva vuonna 2012. Vuonna 2015 OPM:stä julkaistiin animesarja, jota pidetään yhtenä viime vuosikymmenen parhaana animesarjana. Sarjasta aiotaan tehdä jatko-osa, "One-Punch Man 2" myöhemmin.


title: One Punch Man

text: Tarina sijoittuu maahan, jossa kaupungit on sektoroitu eri alueisiin. Sarja kertoo Z-nimisestä kaupungista, jossa on paljon yliluonnollisia olioita, ja joita vastaan Saitama ja Genos taistelevat. Sarjassa tärkeässä osassa on myös Hero Association -niminen järjestö, johon Saitama ja Genos liittyvät.


title: One Punch Man

text: Sarja keskittyy Saitaman sankaritekoihin ja hänen nousustaan Hero Association -järjestön kärkeen.


title: Turun vanha postitalo

text: Turun vanha postitalo oli Turussa Aura- ja Eerikinkatujen kulmassa Turun kauppatorin laidalla sijainnut rakennus. 1800-luvun lopussa Turun keskusta siirtyi Tuomiokirkon luota Aleksanterin torille eli nykyiselle Kauppatorille, jolloin Akatemiatalossa ollut postitoimistokin päätettiin siirtää keskemmälle kaupunkia.


title: Turun vanha postitalo

text: Arkkitehti Sebastian Gripenbergin suunnittelema rakennus valmistui vuonna 1899, ja se otettiin käyttöön vuoden 1900 alussa. Tyyliltään talo edusti uusrenessanssia, tyylisuuntausta, joka oli talon valmistumisen aikaan väistymässä jugend-tyylin tieltä. Talvisin viereisellä torilla asioineet ihmiset kävivät talossa lämmittelemässä.


title: Turun vanha postitalo

text: Vuonna 1932 Turun pääposti siirtyi Eerikin- ja Humalistonkatujen kulmaan nousseeseen uuteen suurempaan postitaloon. Tämän jälkeen vanha postitalo toimi koulurakennuksena vuoteen 1957 asti. Ensin talossa toimi Turun toinen suomalainen lyseo (nykyään Puolalanmäen lukio), ja vuonna 1945 taloon muutti Käkisalmen yhteislyseon perillinen Turun yhteislyseo (nykyään Turun normaalikoulu). Vuonna 1957 Yhteislyseo muutti uuteen rakennukseen Kuninkaankartanonkadulle ja postitalo jäi tyhjäksi.


title: Turun vanha postitalo

text: Tyhjillään ollut rakennus purettiin 1960-luvun alussa, ja tontille valmistui KOP-kolmio vuonna 1964.


title: Asetus (Euroopan unioni)

text: Asetus on Euroopan unionissa perussopimuksista johdetun oikeuden lainsäädäntöväline. Asetus tulee voimaan sellaisenaan kaikissa Euroopan unionin jäsenmaissa heti kun se julkaistaan Euroopan unionin virallisessa lehdessä tai säädettynä päivänä. Sopimuksen Euroopan unionin toiminnasta (SEUT) artikla 288 luo laillisen perustan asetuksille.


title: Asetus (Euroopan unioni)

text: Toisin kuin direktiiviä, asetusta ei oteta osaksi kansallista lainsäädäntöä, vaan asetus on voimassa jäsenmaissa sellaisenaan. Asetuksia voidaan siten soveltaa suoraan kansallisissa tuomioistuimissa. Johtuen Euroopan unionin lainsäädännön ylemmyydestä kansalliseen lainsäädäntöön asetus kumoaa kaikki sen kanssa ristiriidassa olevat kansalliset lait ja säädökset. Perussopimukset myös kieltävät asetusten kanssa ristiriidassa olevien lakien säätämisen.


title: Lastenmuseo

text: Lastenmuseo on lapsille suunnattu museo. Lastenmuseot eroavat muista museoista siinä, ettei ne eivät välttämättä keskity kokoelman kartuttamiseen, vaan niiden päämäärä on tarjota lapsille ja koko perheille monipuolisia ympäristöjä oppimista ja leikkimistä varten.


title: Lastenmuseo

text: Lastenmuseoiden kokoelmat kerätään esineiden opetuksellisen hyödyllisyyden näkökulmasta. Niissä voi olla muun muassa erilaisia työpajoja, tiedetehtäviä, esityksiä, luontokävelyitä, nukke-esityksiä, musiikkia, tanssia, maalamista, piirtelyä. Monissa muissakin museoissa voi olla lapsille suunnattuja osastoja, näyttelyitä.


title: Lastenmuseo

text: Lastenmuseoiden taustalla ovat ”lastengalleriat”, joita on ollut muun muassa Victoria and Albert Museumissa ja Metropolitan Museum of Artissa. Ensimmäinen varsinaisesti lapsille suunnattu museo oli vuonna 1899 avattu Brooklynin lastenmuseo.


title: Moog Taurus

text: Moog Taurus myös Moog Taurus I on Moog Musicin vuosina 1975–1981 valmistama bassosyntetisaattori. Instrumenttia soitetaan siihen kiinteästi kuuluvalla jalkiolla, ja näin sitä kutsutaan myös bassojalkioksi tai -pedaaliksi. Soitin on monofoninen ja siinä on neljä sointiväriä, joista kolme on valmiita ja neljäs vapaasti ohjelmoitava.


title: Moog Taurus

text: Bassojalkio oli tarkoitettu Constellation-nimisen kokonaisuuden osaksi. Muut olisivat olleet monofoninen Lyra-syntetisoija soolo- ja melodiainstrumentiksi sekä polyfoninen Apollo-syntetisoija. Suunnitelma ei toteutunut, mutta prototyypeistä kehitettiin Polymoog ja Taurus. Lyraa ei kehitetty tuotantoon.


title: Moog Taurus

text: Ääniala on C–C1, ja sitä voi muuttaa oktaavin ylös- tai alaspäin. Tauruksen valmiit sointivärit ovat Tuba, Bass ja Taurus, ja neljäs on ohjelmoitavissa variable-toiminnossa. Soittimessa on kaksi oskillaattoria, joissa on kantti- ja saha-aaltomuodot. Aaltomuotojen muokkaamiseen on 24db-alipäästösuodin, jonka voi myös asettaa resonoivaksi. Sointivärin ohjaukseen on VCA, jossa ovat äänen nousu ja häipyminen. Äänen liukua ylös tai alaspäin eli portamentoa voi säätää. Instrumentissa on kaksi jalkakäyttöistä liukukytkintä alipäästösuodattimen ja VCA:n ohjaukseen.


title: Moog Taurus

text: Taurus II poikkeaa huomattavasti ensimmäisestä Taurus-jalkiosta. Soitin perustuu teknisesti normaalilla koskettimistolla soitettavaan Moog Rogue - syntetisaattoriin. Taurus II on edelleen monofoninen mutta sillä voi soittaa kaikkia instrumentin ominaisuuksien mahdollistamia sointivärejä basso-äänialan ulkopuolella. Soittimessa ei ole valmiita sointivärejä. Siinä on ohjausjännitteen liitäntä (CV/gate), joten soitinta voi käyttää vastaavalla liitännällä varustettujen syntetisaattoreiden ohjaamiseen ja päinvastoin. Instrumentin käyttöpaneeli on erillisen jalan varassa, jonka alaosaan soittojalkio on sijoitettu.


title: Moog Taurus

text:
Taurus II:ssa on kaksi oskillaattoria. Kummassakin on kantti- ja saha-aaltomuodot. Mahdolliset äänialat ovat kummassakin 32', 16', 8' l. kolme oktaavia.
Suodatin ja äänenvärin ohjaus ovat kuten Taurus I: ssä. Jalkakäyttöisten kytkimien sijaan Taurus II:ssa on nk. pitch bend - ja modulaatio-pyörät käyttöpaneelissa.


title: Moog Taurus

text:
Moog Taurus - malleja on käytetty popmusiikissa. Tunnettuja yhtyeitä ovat esimerkiksi Yes, The Police ja Rush. Emerson, Lake & Palmer käytti Constellation - kokonaisuuden Lyra- sekä Apollo prototyyppejä albumilla "Brain Salad Surgery" ja kiertueella 1974.
Viitteet


title: Julien Simon-Chautemps

text: Julien Simon-Chautemps (s. 14. toukokuuta 1978) on ranskalainen Sauberin Formula 1 -tallin insinööri. Chautemps toimi vuosina 2007–2010 Toyotalla ja Team Lotuksella Jarno Trullin ja vuosina 2011–2014 Lotuksella Vitali Petrovin, Kimi Räikkösen ja Pastor Maldonadon auton suorituskyvystä vastaavana insinöörinä. Vuonna 2015 hän toimi Romain Grosjeanin ja 2016 Jolyon Palmerin kisainsinöörinä. Vuonna 2017 hän siirtyi Sauberille Marcus Ericssonin kisainsinööriksi.


title: Esko Koivunen

text: Esko Koivunen (s. 2. huhtikuuta 1927 Pohjois-Pirkkala) on suomalainen kilpauransa päättänyt koripallotuomari, koripalloilija ja koripallovalmentaja. Hän pelasi neljä kautta SM-sarjassa ja toimi tuomarina muun muassa vuoden 1955 EM-kilpailuissa.


title: Esko Koivunen

text: Koivunen edusti pelaajana kasvattajaseuraansa, tamperelaista Pispalan Tarmoa SM-sarjassa vuosina 1952–1954 ja 1956. Parhaimmillaan Tarmo sijoittui kahdeksanneksi kaudella 1953. Koivunen kuului myös Suomen miesten maajoukkueen kokoonpanoon marraskuussa 1954 pelatussa Ruotsi-ottelussa.


title: Esko Koivunen

text: Koivunen järjesti vuonna 1952 näytösottelun Tampereen joukkueen ja Helsingin olympialaisista maan ongelmallisen statuksen vuoksi ulos jääneen Manner-Kiinan välille. Helsingin olympiakisoissa hän työskenteli toimitsijana. Koivunen toimi koripallotuomarina miesten SM-sarjassa, ja hän tuomitsi myös viisi ottelua sekä loppuottelussa vuoden 1955 EM-kilpailuissa. Työuransa Koivunen teki metalli-, sähkö- ja rakennusaloilla. Hän toimi vuosikymmeniä Pispalan Tarmon johtokunnassa ja nimettiin seuran kunniapuheenjohtajaksi. Huhtikuussa 2017 Koivunen täytti 90 vuotta. Hän asui edelleen Pispalassa synnyintalossaan jossa oli myös varttunut.


title: Alfa Romeo Spider

text: Alfa Romeo Spider viittaa seuraaviin Alfa Romeo -malleihin:


title: Turun kaupunginkanslian talo

text: Turun kaupunginkanslian talo on Turussa Aurajoen rannalla osoitteessa Kristiinankatu 1 sijaitseva näyttävä jugendrakennus. Talon rakennutti vakuutusyhtiö "Städernas i Finland brandstodsbolag för lösegendom" (suomeksi: "Suomen kaupunkien paloapuyhtiö irtaimistoa varten") 1900-luvun alussa.


title: Turun kaupunginkanslian talo

text: Vuonna 1906 talon rakentamista varten järjestettyyn arkkitehtikilpailuun tuli 21 ehdotusta, joista palkintolautakunta hylkäsi kuusi ohjeiden vastaisina. Paloapuyhtiön mielestä ehdotuksista paras oli yksi näistä kuudesta hylätystä, helsinkiläisen Knut Wasastjernan ja Gustaf A. Lindbergin arkkitehtitoimiston ehdotus. Vuonna 1908 kilpailun voittanut arkkitehtitoimisto laati lopulliset piirustukset yhteistyössä arkkitehti Arthur Gauffinin kanssa. Rakennuksen valmistumisajankohdaksi mainitaan joko 1909 tai elokuu 1908 lähteestä riippuen. Turun kivikierros -verkkosivuston mukaan rakennuksen avajaisia on vietetty elokuussa 1908.


title: Turun kaupunginkanslian talo

text: Rakennustöissä käytettiin Turussa ensimmäistä kertaa höyryjunttaa perustustöissä, ja myös betonityöt olivat ensimmäiset Turussa. Nelikerroksisen rakennuksen katukerroksessa oli alun perin paloapuyhtiön toimitilat ja ylemmissä kerroksissa oli suuria vuokra-asuntoja.


title: Turun kaupunginkanslian talo

text: Valmistuttuaan lehdistö katsoi rakennuksen tuovan Turulle todellisen suurkaupungin hohdetta. Talon asukkaiden elämää haittasivat kuitenkin alapuolisen sataman melu ja saastuneen Aurajoen haju, jonka sanottiin aiheuttavan hopea-astioiden tummumista.


title: Turun kaupunginkanslian talo

text: Vuonna 1967 paloapuyhdistys fuusioitiin Sampoon ja Kristiinankadun rakennuksen päävuokralaiseksi tuli Turun kaupunki. Paloapuyhdistykseltä vapautuneisiin tiloihin asettuivat kaupungin rahatoimisto ja kaupunginkanslia sekä Varsinais-Suomen seutukaavavirasto. Seutukaavavirastoa varten tehdyssä korjauksessa neljänteen kerrokseen avattiin toimistohuoneita yhdistävä keskuskäytävä ja ullakolle sijoitettiin varastotiloja, IV-konehuone ja hissikonehuone.


title: Turun kaupunginkanslian talo

text: Turun kaupunki osti rakennuksen Sammolta vuonna 1987 ja vuonna 2010 myi sen edelleen yhdeksän yksityishenkilön perustamalle Kiinteistö Oy Turun Jugendlinnalle 5,872 miljoonalla eurolla. Uusi omistaja muuttaa talon jälleen alkuperäisen kaltaiseen käyttöön eli pohjakerrokseen tulee liiketiloja ja ylemmät kerrokset ovat asuinkäytössä.


title: Malabarintoko

text:
Malabarintoko eli ceylonintoko ("Ocyceros griseus") on sarvinokkien heimoon kuuluva lintu. Sitä tavataan Intiassa Intian niemimaan länsiosissa.
Lajin kannan suuruutta ei ole määritetty, mutta kanta on pienenemässä paikallisesti, mikä johtuu elinalueiden tuhoutumisesta.


title: Malabarintoko

text: Lajin elinpiiriä ovat metsät mutta sitä tavataan myös viljelmillä ja puutarhoissa.


title: Annika Svahn

text: Annika Svahn, oli joutsenolainen papintytär ja sotavanki. Häntä pidetään yhtenä tunnetuimpana esimerkkinä siviiliväestöön kohdistetusta uhrien hyväksikäytöstä venäläisten miehittäessa Suomen Isovihan aikaan.


title: Annika Svahn

text: Annika Svahn oli Joutsenon papin Benjamin Swahnin tytär. Isä oli kuollut vuonna 1701, Annikan ollessa hyvin nuori, mutta hän ja hänen äitinsä joutuivat jäämään pappilaan. Äiti toimi pappilassa taloudenhoitajana ja hän piikana.


title: Annika Svahn

text: Keväällä 1710 Annika Svahn pakeni venäläisiä joukkoja Joutsenosta Viipuriin. Viipuri piiritettiin ja se antautui 13.6.1710. Valtauksen jälkeen upseerit ja sotilaat kaappasivat Viipurista turvaa hakeneita naisia ja lapsia pakkotyöhön aatelisten tiluksille tai myytäväksi halukkaille. Toisen kertomuksen mukaan Annika Svahn siepattiin juhannuksena saunasta. Joka tapauksessa hän joutui yhdessä kymmenen muun naisen kanssa orjavankeuteen Pietariin. Luterilainen papin tytär sai ehkä muita kovemman kohtelun.


title: Annika Svahn

text: Annika Svahn kastettiin tammikuussa 1713 ortodoksiksi ja sai kasteessa nimen Uljana. Hänen kertomansa mukaan hänet värvättiin viidenkymmenen muun naisvangin tavoin rakuunaksi Vologdan rakuunarykmenttiin, joka lähti uudelle sotaretkelle Suomeen. Hän kertoi osallistuneensa taisteluihin Porvoon luona, haavoittuneensa Pälkäneen Kostianvirralla, osallistuneensa Napuen taisteluun 19.2.1714 ja tulleensa ruotsalaisten vangitsemaksi kuljettaessaan kirjettä Pieksämäen pitäjän papille. Näin hän päätyi kuulusteltavaksi Raahessa 16.6.1714.


title: Annika Svahn

text: On todennäköistä, että Annika Svahnin kertomus ei pidä sellaisenaan paikkaansa. Ulkomaisia sotilaita tosin värväytyi venäläisten riveihin, koska se oli sotavankeutta parempi vaihtoehto. Annika Svahnin kuvailema tuhannen ulkomaisen sotilaan määrä oli epätodennäköinen, sillä niin suuri osuus epäluotettavia sotilaita olisi tehnyt 11 000 miehen armeijasta taistelukelvottoman. On myös epätodennäköistä, että vangittuja naisia olisi käytetty sotilaina. Sodankäynti vaati 1700-luvulla paljon fyysistä voimaa.


title: Annika Svahn

text: Tulkintojen mukaan Annika Svahn on muunnellut totuutta todistuksessaan. Hän on epäilemättä seurannut rakuunarykmenttiä Suomeen ja on voinut osallistua taisteluihin, mutta ei todennäköisesti sotilaana. Sen aikaisten armeijoiden mukana seurasi suuri joukko naisia, jotka olivat sotilaiden vaimoja, pyykkäreitä, ruuanlaittajia ja prostituoituja. Hän kertoo myös kahdesta rakuunanaisesta, jotka synnyttivät lapsen Mikkelissä talvileirissä. Raskaana oleva rakuuna vaikuttaa mahdottomalta ajatukselta. Tästä on päätelty, että aselajien nimet olisivat voineet olla kaunisteltuja ilmauksia pakolla otettujen naisten todelliselle roolille. Ne on ehkä kehitelty oman yhteisön tuomion pelossa.


title: Aulis Savolainen

text: Aulis Ilmari Savolainen (3. heinäkuuta 1908 Kuopio – 18. joulukuuta 1993 Helsinki) oli suomalainen filosofian maisteri, toimittaja ja kääntäjä. Savolainen pääsi ylioppilaaksi Kuopion lyseosta ja valmistui filosofian kandidaatiksi Helsingin yliopistosta. Hän oli pitkään toimittajana Maaseudun Tulevaisuus-lehdessä.


title: Hankasalmen vanha kirkko

text: Hankasalmen vanha kirkko oli 1798–1892 käytössä ollut evankelis-luterilainen, hirsistä rakennettu ristikirkko, joka alun perin tehtiin rukoushuoneeksi hankasalmelaisille. Kirkko oli alun perin suoranurkkainen ristikirkko, joka 1836 purettiin ja vanhan perustuksen varaan rakennettiin uusi sisäviisteinen ristikirkko. Se oli seurakuntalaisten käytössä vuoteen 1892, jolloin jumalanpalvelusten pito aloitettiin Hankasalmen nykyisessä kirkossa.


title: Hankasalmen vanha kirkko

text: Hankapohjan seudun asukkaat anoivat vuonna 1800 tuomiokapitulilta vapautusta emäkirkon kappalaiselle kerättävistä maksuista. Anomuksessaan he kertoivat rakentaneensa 1796–1798 kirkon. Tämä hämmästytti tuomiokapitulin jäseniä, sillä he olivat siinä luulossa, että seudulla oli rukoushuone. Tuomiokapituli halusi tietää kirkon muodon ja koon sekä sen, miten piirustuksille oli saatu vahvistus ja rakentamiselle lupa.


title: Hankasalmen vanha kirkko

text: Jo vuoden 1686 kirkkolaki sisälsi määräyksen, että kirkon rakennushankkeesta oli ilmoitettava Ruotsin kuninkaalle ja kirkollisille viranomaisille. Myöhemmin tuli voimaan säännös, jonka mukaan seurakuntien tuli lähettää piirustukset viranomaisten vahvistettaviksi. Hankasalmen kirkkoasiaa käsiteltäessä oli voimassa 1776 annettu säädös, jonka mukaan kirkkojen rakennuttajilta vaadittiin piirustukset ja kustannusarvio. Ne tuli toimittaa maaherralle, joka lähetti ne kuninkaalle. Tämä pyysi niistä yli-intendentinviraston lausunnon ennen niiden mahdollista vahvistamista. Lisäksi säädökset edellyttivät kirkkojen rakentamista kivistä tai jos haluttiin tehdä puukirkko, niin poikkeuslupa tuli hankkia kuninkaalta.


title: Hankasalmen vanha kirkko

text: Hankasalmen kappeliseurakunnan perustamiskokous pidettiin lokakuussa 1800. Siellä lupa-asiat tulivat uudelleen puheeksi. Asukkaat kertoivat erehtyneensä kirkkoasiassa kutsumalla rukoushuonettaan kirkoksi ja he tulkitsivat säädöksiä niin, ettei rukoushuoneen tekoa varten tarvinnut ottaa yhteyttä maan keskushallintoon. Silloisissa säädöksissä ei ollut nimenomaista mainintaa rukous- tai saarnahuoneista ja kirkonkin viranomaiset yhtyivät kansan käsitykseen tällaisten rakennusten lupa-asiassa.


title: Hankasalmen vanha kirkko

text: Rukoushuoneesta on jälkipolville säilynyt varsin vähän tietoja. Se oli 42 kyynärää (25 metriä) pitkä ja saman verran leveä puinen ristikirkko, jossa oli torni, pieni kirkonkello sekä alttari ja saarnastuoli. Rakennuksen piirustuksia on tuskin ollutkaan, ainakaan niitä ei ole säilynyt, ja rakennustyöstäkään ei tiedetä mitään, eikä tiedetä, johtiko työtä joku kirkonrakennusmestari. Rakennustyö on saatettu tehdä talonpoikien omana työnä, jota on johtanut joku kansanrakentaja. Rakennuksen ristimuotoa kutsutaan tavanomaiseksi, mikä viitannee tasavartiseen suoranurkkaiseen ristikirkkoon. Ristivarsien tarkkaa leveyttä ei tiedetä, mutta perustusten jäänteistä on päätelty leveyden olleen noin 15 kyynärää (9 m). Rukoushuone oli siis varsin kookas, kun sitä käyttävien asukkaiden määrä oli noin 800 henkeä.


title: Hankasalmen vanha kirkko

text: Joukko talollisia pyysi jo 1800 tuomiokapitulia määräämään Rautalammin kirkkoherran Gabriel Krogiuksen vihkimään rukoushuoneen kirkoksi. Anomuksesta puuttui kuitenkin kirjoittajan nimi, siinä oli vain talollisten puumerkit, joten tuomiokapituli ei ryhtynyt pyydettyyn toimeen. Vasta kun Hankasalmesta 1802 muodostettiin kappeliseurakunta, asia eteni, joskin hitaasti. Rautalammin kirkkoherran poika, Savon kevyen jalkaväkirykmentin pastori Gustaf Krogius vihki rakennuksen kirkoksi maaliskuussa 1805.


title: Hankasalmen vanha kirkko

text: Vuonna 1829 pidetyssä pitäjänkokouksessa todettiin kirkon kunnostaminen välttämättömäksi, sillä katto ja moni muukin kohta oli kovin huonossa kunnossa. Työt alkoivat samana vuonna pitäjän palkkaaman, Hankamäellä asuneen seppä Juho Kauppisen johdolla. Talolliset toimittivat paikalle hirsiä ja lautoja, joiden määrän ratkaisi tilan manttaalin suuruus. Lisäksi jokaisen tilan oli annettava kirkon katon tervausta varten 20 kannua (52 litraa) tervaa. Muutaman vuoden kuluttua purettiin huonokuntoinen kirkon torni, eikä tilalle rakennettu uutta, vaan kahden kirkonkellon sijoituspaikaksi tehtiin rakennuksen lähelle kellotapuli, joka valmistui 1832.


title: Hankasalmen vanha kirkko

text: Seurakuntalaisten määrän lisääntyessä tarvittiin 1830-luvulla lisää penkkejä. Kirkko todettiin jo niin huonokuntoiseksi, että katsottiin parhaaksi purkaa se, ja rakentaa vanhojen perustusten varaan uusi puukirkko. Ensimmäinen kirkko purettiin mahdollisesti 1836 ja käyttökelpoiset hirret käytettiin uuteen kirkkoon.


title: Hankasalmen vanha kirkko

text: Uudelleen rakennettavaa kirkkoakaan varten ei ilmeisesti laadittu piirustuksia, mutta kirkon rakentaja tiedetään. Hän oli Petäjäveden kirkon rakentajan Jaakko Klemetinpoika Leppäsen pojanpoika Eerikki Leppänen Jyväskylän pitäjästä. Hänen ammattitaitoonsa luotettiin, sillä hän oli tehnyt jo Hankasalmelle kellotapulin. Osa puretun kirkon hirsistä kelpuutettiin uuteen kirkkoon ja loput saatiin talollisilta. He toivat hirsiä, lautoja, tervaa ja muita tarpeita manttaalilukuun perustuvan määrän. Kirkko rakennettiin taksvärkkityönä, johon olivat velvollisia osallistumaan tilallisten lisäksi myös tilaton väestö. Rahaa tarvittiin vain Leppäsen palkkioon, joka oli 180 pankkoruplaa.


title: Hankasalmen vanha kirkko

text: Kirkko valmistui lopullisesti 1838. Se oli sisäviisteinen ristikirkko eli 12-kulmainen puukirkko oli muuttunut 16-kulmaiseksi. Tällaista pohjaratkaisua oli käytetty Suomen kirkoissa jo 1700-luvulla, mutta kyseessä ei ollut niinkään tyyliseikat, vaan tarve saada lisää tilaa. Vaikka ristisakaroita ei pidennetty, sisänurkkien viistämisellä saatiin lisäpenkeille tilaa. Hirsien salvostyö tosin lisääntyi, mutta lyhyillekin hirsille oli paikkansa. Kirkon ristikeskuksen yläpuolelle tehtiin rakenne, jota toiset nimittivät kupoliksi ja toiset torniksi, mutta tarkemmin asiasta ei tiedetä.


title: Hankasalmen vanha kirkko

text: Viiden vuoden kuluttua havaittiin kirkon rakenteissa ongelmia. Seinät olivat alkaneet pullistua ja torni katolla huojui. Paikalle pyydettiin asiantuntijaa tutkimaan Leppäsen tekemiä rakenteita. Apuun saatiin parhaillaan Rautalammilla kirkkoa rakentaneen Axel Magnus Tolpon poika Theodor Johannes Tolpo. Hänen mielestään torni ei ollut tukevasti kiinnitetty ja kirkon katto pitäisi korjata, jotta se pitäisi vettä.


title: Hankasalmen vanha kirkko

text: Kesäkuussa 1844 pidetyssä pitäjänkokouksessa sovittiin, että Juho Kauppinen ryhtyisi johtamaan korjaustyötä ja talonpojat toisivat puutavaraa. Maaliskuussa 1845 emäseurakunnan kirkkoherra Johan Hirn ihmetteli pitäjänkokouksessa, miksei mitään ollut tapahtunut. Pitäjän miehet olivat tuumineet asiaa tarkemmin ja tulleet siihen tulokseen, että korjaus voitaisiin tehdä samalla kun ulkoseinien lautavuoraus joskus tulevaisuudessa tehtäisiin. Rasituksia oli tapana pyrkiä lykkäämään tuonnemmaksi, mutta vitkutteluun varmaan vaikutti sekin, että niihin aikoihin hankasalmelaiset joutuivat osallistumaan Rautalammin kirkon rakentamiseen.


title: Hankasalmen vanha kirkko

text: Kesällä 1845 pidetyssä pitäjänkokouksessa kirkkoherra Hirn saneli isännille, että kirkko oli korjattava, vuorattava ja katto tervattava seuraavan vuoden juhannukseen mennessä. Kappeliseurakunnan miehet olivat tosin sitä mieltä, että Kauppisen kanssa tehty sopimus oli huono, kun siinä oli määrätty vain päiväpalkka, mutta ei työn kestoa. Työtä johtamaan hankittiinkin loismies Iisakki Hänninen Säkinmäen kylästä ja hänen kanssaan sovittiin kiinteä urakkasumma. Syrjään joutunut Kauppinen valitti asiasta kuvernöörille, mutta apua hän ei asiaansa saanut.


title: Hankasalmen vanha kirkko

text: Hännisen johdolla torni oli tarkoitus purkaa ja rakentaa tilalle kevytrakenteisempi versio. Seinät piti vuorata laudoilla ulkopuolelta ja kattokin tuli tervattiin. Korjaustyön kestoa jouduttiin kuitenkin pidentämään, sillä kaikki eivät olleet halukkaita osallistumaan rakennusaineiden hankintaan ja tekemään päivätöitä. Lopulta kuudennusmies Heikki Pääkkönen määrättiin hankkimaan puuttuvat tarvikkeet ja laskuttamaan niiden hinta velvollisuutensa laiminlyöneiltä talollisilta. Lisäksi jokaisen kinkerikunnan oli valittava mies valvomaan päivätöiden järjestystä ja työtahtia.


title: Hankasalmen vanha kirkko

text: Vaikka korjaustyöt olivat sujuneet kangerrellen, seurakuntalaiset suunnittelivat lisää työkohteita. Kirkkoon päätettiin rakentaa eteiset, jotta olisi suojaisempi reitti kulkea sisään. Nämäkin työt urakoi Iisakki Hänninen, mutta pitäjäläisten haluttomuus tuoda rakennustarvikkeita työmaalle hidasti niiden valmistumista. Helmikuussa 1847 pidetyssä pitäjänkokouksessa päätettiin vielä yhdestä lisätyöstä eli kirkon ulkomaalauksesta. Talollinen ja kirkon kuudennusmies Kaapro Nyrönen Hankamäen kylästä valittiin johtamaan työtä. Seinät maalattiin keltaisiksi, nurkkalaudat ja ikkunoiden puitteet ja pielet valkoisiksi sekä räystäiden alustat, torni ja ulkokoristeet vihreiksi. Kaikki oli maalattava kolmeen kertaan. Päivätöiden tekijöiksi hyväksyttiin vain kelvollisia ihmisiä ja heidän tuli tuoda omalta tilaltaan puutavara telineisiin. Tilaton väestö eli torpparit, loiset, rengit ja piiat maksoivat telineaineet, maalit ja pellavansiemenöljyn. Kirkko saattoi olla Hankasalmen ensimmäinen öljymaalipintainen rakennus. Kaikki oli valmista syksyllä 1847.


title: Hankasalmen vanha kirkko

text: Ehtoollisviiniä säilytettiin kirkon lämmittämättömässä sakastissa, jossa se kovilla pakkasilla tahtoi jäätyä. Syksyllä 1863 pidetyssä pitäjänkokouksessa päätettiin viiniä varten rakentaa parempi ja varmempi säilytyspaikka sakastin lattian alle. Jotkut epäilivät, että kaivamisen estäisi kallio, mutta sitä ei työn aikana löytynyt. Sen sijaan veden tuloa estämään täytyi rinteeseen rakentaa viemäröinti. Viinikellarin rakensi torppari Heikki Pellinen ja tarveaineiden toimittaminen jätettiin talollisten vastuulle. He siirsivät tarvittavat kivet rakennuspaikalle.


title: Hankasalmen vanha kirkko

text: Viinikellarin pohjan ala oli 12 neliökyynärää (noin 4,2 neliömetriä) ja korkeus 3 kyynärää (noin 1,8 metriä), joten pitkä mies joutui kulkemaan kumarassa. Kellariin johtavaan portaikkoon kuljettiin sakastin lattiaan tehdystä aukosta, jota peitti siisti luukku.


title: Hankasalmen vanha kirkko

text: Ehtoollisviinistä vastasi erityinen luottamusmies, jota kutsuttiin viinihoitajaksi eli viinihollariksi. Hän osti viinin ja keräsi seurakuntalaisilta viinijyvät ja viiniäyrit sekä huolehti myös ehtoollisleivistä. Viinihollari joutui pitämään toimistaan kirjanpitoa, jonka pitäjänkokous vuosittain hyväksyi. Tätä luottamustointa hoitamaan löytyi helposti mies, joka usein oli kirkon lähellä asunut talollinen tai joskus jopa seurakunnan pappi. Hankasalmen vanhin säilynyt viinitili on vuodelta 1804. Viinihollarin toimista myös valitettiin pitäjänkokouksissa, joissa osallistujia tavallisesti kismitti joko viinin maku tai tilien hoitaminen. Vuonna 1830 kappalaisena toiminut Erik Johan Terenius moitti viinihollari Matti Fästin toimittaman viinin muistuttavan sekä ulkonäöltään että maultaan kaljaa. Kokous päättikin lopettaa "kaljatarjoilun", erottaa Fästin, ja valita uudeksi viinihollariksi Tereniuksen. Myös viinin hankintamääriä seurattiin tarkasti niin, että 2005 henkilön käyttöön vuonna 1861 ostettua 52 kannun (noin 135 litran) erää pidettiin suurena, ja seuraavana vuonna tultiinkin toimeen 44 kannulla (noin 115 litralla).


title: Hankasalmen vanha kirkko

text: Kirkon valaisemiseen käytettiin kynttilöitä, jotka alkuaikoina kiinnitettiin kolmeen puiseen kattokruunuun. Puukruunut korvattiin 1830-luvulla kolmella metallikruunulla, joista yksi oli valmistettu messingistä ja kaksi rautapellistä. Myöhemmin peltikruunuja oli neljä kappaletta. Kynttilöitä varten oli myös kymmeniä rautapeltisiä kynttilänjalkoja ja kaksi 1800-luvun keskivaiheilla hankittua messinkistä kynttilänjalkaa. Vuonna 1879 Aatami Nykänen lahjoitti alttarilla käytettäväksi lasisen kynttilänjalan, joka oli tarkoitettu paksulle kynttilälle. Siitä ei tullut pitkäaikaista alttarin koristetta, sillä kuumuus halkaisi sen jouluna 1886.


title: Hankasalmen vanha kirkko

text: Kynttilöiden hankkiminen oli seurakunnalle suuri menoerä. Kun varoja niihin ei aina ollut, niin 1830 Erik Johan Terenius ehdotti kinkereillä kannettavaksi erityisen veron, jotta ei joutuisi saarnaamaan pimeässä. Verosta, jota talolliset maksoivat kaksi killinkiä ja torpparit ja loiset kuusi runstykkiä, tuli pysyvä käytäntö. Kerätyillä varoilla ostettiin kynttilöitä, mutta ei kaupasta, sillä niitä tehtiin kodeissa lampaan talista. Myöhemmin tulivat käyttöön steariinista valmistetut kynttilät, jotka alkuun olivat sellainen uutuus, että esimerkiksi 1873 sellaisia lahjoittaneiden henkilöiden nimet kuulutettiin kirkossa. Kynttilöiden savuttamisen vähentämiseksi suntion tehtävänä oli katkaista palanut sydänlanka pois kynttiläsaksilla eli niistämissaksilla.


title: Hankasalmen vanha kirkko

text: Kirkon alttaritaulu asetettiin paikalleen syksyllä 1847. Se on Carl Fredrik Blomin maalaama "Ristiinnaulittu", joka edustaa 1800-luvun yleisintä alttaritauluaihetta, mutta poikkeaa hieman useista muista samanaiheisista, sillä siinä kuvataan neljää henkilöä. Maalaukseen on valittu Raamatun henkilöistä ristiinnaulittu Jeesus ympärillään Neitsyt Maria, Maria Magdaleena ja Johannes. Tällaista aihetta pidettiin erityisesti lukutaidottomalle kansalle hyvin sopivana. Alttaritaulun molemmille puolille sijoitettiin Blomin tekemät öljymaalaukset, joista toinen esitti Moosesta ja toinen Martti Lutheria. Lisäksi Blom maalasi kirkon kuori (arkkitehtuuri)kuorin, alttarin, saarnastuolin ja lukkarinpenkin.


title: Hankasalmen vanha kirkko

text: Ensimmäinen ehtoollismalja eli ehtoolliskalkki oli kuparinen ja kullattu. Samaa materiaalia oli pateeni eli leipälautanen. Vuosien myötä kultaus kului ja maljaa alettiin pitää epäterveellisenä. Rahaa uuteen esineistöön hankittiin kantamalla kalkkipenninkiä kaikilta ehtoollisella käyneiltä ihmisiltä. Uusi hopeinen ehtoollismalja hankittiin 1854 ja vanha kuparikalkki myytiin huutokaupalla 1885. Uusi hopeinen ja päältä kullattu pateeni ostettiin 1891 ja vanha lahjoitettiin Kansallismuseoon.


title: Hankasalmen vanha kirkko

text: Kirkkotekstiilit eli paramentit saatiin yleensä lahjoituksina. Ensimmäisen alttaripöydälle asetettavan alttariliinan korvasi 1830-luvulla pitsein reunustettu, sertingistä valmistettu liina. Kolmas alttariliina hankittiin 1876 ja tämä sertinkinen liina oli käytössä pitkään, sillä se hylättiin kuluneena vasta siirryttäessä uuteen kirkkoon. Kirkossa oli ilmeisesti myös tekstiili verhoamassa alttarin etusivua (alttarivaate eli antependium) ja varmempi tieto on kalkkiliinasta, jolla peitettiin ehtoollismalja. Kalkkiliinat saatiin eri aikoina lahjoituksina ja niiden valmistusaineena oli pumpuli, silkki, puolisilkki tai kirjailtu sametti.


title: Hankasalmen vanha kirkko

text: Vanhin jumalanpalveluspuvustoon kuulunut vaate oli palttinasta valmistettu messupaita eli alba. Se korvattiin 1854 sertingistä valmistetulla ja kolmas sertingistä valmistettu messupaita hankittiin 1880-luvulla. Vuonna 1854 tehtiin suurhankinta ostamalla 120 hopearuplaa maksanut, mustasta sametista valmistettu messukasukka, jonka kaula-aukkoa ja sivuja reunusti leveä hopeanauha ja hapsut. Selkäkappaleen keskellä oli suuri risti ja teksti I.N.R.I.


title: Hankasalmen vanha kirkko

text: Vanhin säilynyt tieto lastenkasteessa käytetystä kastemaljasta on vuodelta 1830, jolloin mainitaan käytetyn tinakannua. Sen korvasi puinen, maalaamaton kuppi ja 1854 tiedetään käytetyn puista, maalattua kuppia. Sen korvasi 1859 ostettu kivivati ja 1861 kirkkoon saatiin tinattu kuparimalja. Vuoden 1686 kirkkolain mukaan lapsi oli kastettava kahdeksan päivän kuluessa syntymästä sunnuntaina kirkossa järjestetyssä tilaisuudessa. Käytännössä näin ei toimittu talvisaikaan, vaan kaste toimitettiin lämpimässä pappilassa.


title: Hankasalmen vanha kirkko

text: Häpeäpenkki kirkossa oli vuonna 1830, mutta sen käyttö loppui 1800-luvun aikana niin Hankasalmella kuin muuallakin. Häpeäpenkissä rangaistiin seksuaalirikollisia eli esiaviolliseen sukupuolisuhteeseen tai avioliiton ulkopuoliseen sukupuolisuhteeseen syyllistyneitä. Kirkkorangaistuksen kärsimään joutunut istui jumalanpalveluksen ajan häpeäpenkissä ja vakuutti kirkkokansalle parannustaan. Tällaisista rikoksista rankaistiin kahteen kertaan, sillä kirkkorangaistuksen lisäksi tuli maksaa käräjien määräämä ankara sakko. Muuta esineistöä oli kuorissa pidetty rippikello, jonka soitolla kutsuttiin kirkkoväki ehtoolliselle. Tärkeä esine oli myös unilukkarin sauva, jolla suntio herätti jumalanpalveluksen aikana torkahtaneet. Hankasalmen kirkon irtaimistoluettelot eivät tunne jalkapuuta, joten sellaista ei ehkä ole ollut käytössä, mutta kahdesta kolehtihaavista on merkintä. Ne oli valmistettu sametista ja varustettu kultakaluunoin.


title: Hankasalmen vanha kirkko

text: Syyskuussa 1870 kappalainen, lukkari, kirkonvartija, nikkari ja kaksi kirkkoraadin jäsentä kokoontui tutkimaan kirkon kuntoa. He havaitsivat kahden oven, usean ikkunan ja sakastin lattian olevan rikki sekä katon olevan kuvun kohdalta kovin huonossa kunnossa. Työryhmä kertoi havaintonsa pitäjänkokouksessa, jossa päätettiin tehdä pienet korjaukset heti, mutta katon kunnosta haluttiin kuulla muidenkin mielipide. Kappalainen Johan Fredrik Nilóni ihmetteli uuden työryhmän lausuntoa, jonka mukaan katto oli vankka eikä tarvitsisi mitään korjausta. Nilóni kutsui koolle pitäjänkokouksen, mutta paikalle saapui hänen lisäkseen vain lukkari ja kirkonvartija, joten päätösten teko oli mahdotonta.


title: Hankasalmen vanha kirkko

text: Marraskuussa 1871 valittiin taas toimikunta tarkastamaan kirkon kuntoa. Tarkastustilaisuuteen saapui vain kolme miestä, mutta tarkastus tehtiin. Seuraavassa pitäjänkokouksessa Nilóni kaipasi tarkastuspöytäkirjaa, mutta se puuttui vielä seuraavassakin kokouksessa, mutta sen verran saatiin asiaan selvyyttä, että pöytäkirjan laatisi ryhmän ainoa kirjoitustaitoinen jäsen. Hän sai pöytäkirjan valmiiksi toukokuussa 1872 ja totesi siinä, että "Kumpukatto ja vesikatto ovat vankkoja eivätkä ne tarvitse mitään korjausta." Tarkastajien mielestä myös kellotapulin ja läpikäytävän kunto oli kelvollinen. Kappalainen Nilóni oli puolestaan sitä mieltä, että kirkko pitäisi kunnostaa perusteellisesti. Seuraavassa pitäjänkokouksessa yksi tarkastajista joutui tunnustamaan, että tarkastus oli tehty hämärän aikaan, ja katto olisi ehkä tarkastettava valoisana aikana ja perustus lyhdyn valossa. Kokous valitsi jälleen uudet tarkastajat.


title: Hankasalmen vanha kirkko

text: Neljäs tarkastus tehtiin syyskuussa 1872 ja tuloksena oli, että kirkon katto ja kellotapuli kestäisivät korjaamatta toistaiseksi. Vasta seuraavana keväänä kirkonkokous päätti korjauttaa sakastin lattian kaksi lankkua ja lukkarinpenkin, mutta katolle ja kellotapulille ei tehty mitään. Nilónin kolme vuotta kestänyt ja kahdeksan pitäjänkokousta vaatinut kirkon kunnon parantamisaie päättyi hänen kuolemaansa syyskuussa 1873, ja jatkotoimet jäivät toisten miesten vastuulle.


title: Hankasalmen vanha kirkko

text: Nilónin seuraaja kappalaisen virassa oli Johan Jakob Nordlund, joka viihtyi Hankasalmella vuoden. Hän piti saarnaamista vuotavassa ja huojuvassa kirkossa hengenvaarallisena. Nordlund sai kirkkoraadin koolle pohtimaan asiaa, mutta se totesi kirkon kyllä olevan heikossa kunnossa, vaan ei vielä hengenvaarallinen. Piispantarkastuksessa tuomiorovasti Borg kannatti kunnostusta ja ehdotti perustettavaksi kirkonrakennuskassa, johon ehtoollisella käyvät ihmiset maksaisivat viisi penniä. Läsnäolijat kannattivat ehdotusta, mutta jättivät kassan silti perustamatta.


title: Hankasalmen vanha kirkko

text: Hankasalmen kappeliseurakunnasta tuli itsenäinen seurakunta toukokuun alussa 1875 ja kirkkoherra Erik Johan Stavén aloitti virassaan. Hän pelkäsi kirkon torniosan romahtavan alas, joten pitäisi saada lääninarkkitehti paikalle tutkimaan kirkon kuntoa. Pitäjänmiehet pitivät moista aietta turhana ja heistä kirkon korjaus voisi aivan hyvin odottaa parempaa aikaa. Syksyllä 1875 Stavén uudisti ehdotuksensa, mutta vastustus oli yksimielistä. Se oli varmaan yksi syy siihen, että hän haki samana syksynä kirkkoherran virkaa Tuusniemeltä, mutta ei tullut valituksi. Stavén kirjoitti katon sortumisvaarasta tuomiokapitulille helmikuussa 1876 ja toivoi sen pyytävän läänin kuvernööriä määräämään arkkitehdin tutkimaan rakenteiden kuntoa. Arkkitehtia ei Hankasalmella kuitenkaan näkynyt, joten kirkkoherra joutui uusimaan pyyntönsä.


title: Hankasalmen vanha kirkko

text: Lääninarkkitehti Ferdinand Öhman saapui Hankasalmelle joulukuussa 1876. Hän tutki kirkon ja kirjoitti lausunnossaan, että se pitäisi rakentaa kokonaan uudelleen ja uuden kirkon perustusten pitäisi ulottua peruskallioon asti, eikä olla saven varassa kuten nykyiset perustukset. Kirkon seinien pullistelun Öhman katsoi johtuvan puuttuvista tukipilareista, jollaisten asentamista hän ehdotti ensiavuksi. Kirkon käyttäjien määrä oli kasvanut kolmesta tuhannesta viiteen tuhanteen, joten kirkko oli kovin pieni heidän tarpeisiinsa. Esimerkiksi jouluna 1873 ei kolehtihaavia voitu ahtauden vuoksi panna kiertämään lainkaan ja heinäkuussa 1866 järjestetyssä rippitilaisuudessa oli niin paljon väkeä, että ehtoollisen jako kesti melkein kolme tuntia. Pitäjänmiehet ehdottivat ratkaisuksi lehterien rakentamista, mutta Öhman pyysi hankasalmelaisia miettivään kokonaan uuden kirkon rakentamista.


title: Hankasalmen vanha kirkko

text: Kirkonkokous käsitteli Öhmanin lausuntoa elokuussa 1877 todeten korjaamisen olevan vain tilapäinen apu. Hankasalmelaiset halusivat rakentaa vanhasta kirkosta saatavista hirsistä vahvemman perustuksen päälle uuden puukirkon, mutta puinen kirkko tarvitsi keisarin luvan, jota ei saatu, kun tuomiokapituli ja kuvernöörikin olivat hanketta vastaan. Vanha kirkko oli käytössä vielä 15 vuotta, eikä sinä aikana tehty suuria korjaustöitä. Kirkkoherra Eero Hyvärinen kysyi neuvoa tuomiokapitulilta, joka pyysi kuvernööriä puuttumaan asiaan. Tämä lähetti Hankasalmelle lääninarkkitehti Öhmanin, jonka mielestä välitöntä sortumisvaaraa ei ollut, mutta paanukattoa pitäisi korjata sen verran, että lumen sataminen alttarille loppuisi.


title: Hankasalmen vanha kirkko

text: Hankasalmen pitäjän miehiä askarrutti kuitenkin se, mistä saataisiin hirret uuteen kirkkoon. Suunniteltiin vanhan kirkon purkamista ja sen hirsien käyttöä, mutta silloin olisi pitänyt rakentaa tilapäinen lautakirkko. Asiantuntijaksi kutsuttiin Jaakko Östman, joka parhaillaan urakoi Jyväskylän maaseurakunnan kirkkoa. Hänen mielestään halvin vaihtoehto oli purkaa vanha kirkko vasta sitten, kun uusi olisi valmis. Näin vanha kirkko sai jatkoajan. Viimeinen jumalanpalvelus siellä järjestettiin 2. lokakuuta 1892, ja saman vuoden joulukuussa kirkko purettiin. Hirret kuljetettiin kahdensadan metrin päähän, ja ne käytettiin seuraavana vuonna uuden kansakoulun seinien tekemiseen. Ensimmäinen jumalanpalvelus uudessa kirkossa eli nykyisessä Hankasalmen kirkossa pidettiin 9. lokakuuta 1892.


title: Casio PV-1000

text: PV-1000 on Casion valmistama kolmannen sukupolven pelikonsoli. Konsoli julkaistiin Japanissa vuonna .


title: Casio PV-1000

text: Konsoli julkaistiin Casio PV-2000 mikrotietokoneen yhteydessä. Peliohjain on yhteensopiva sekä tietokoneen että konsolin kanssa, mutta pelit eivät ole yhteensopivia molempien laitteiden kanssa.


title: Casio PV-1000

text: Konsolin suoritin on Zilog Z80A ja siinä on 2 kilotavua RAM-muistia.


title: Casio PV-1000

text: Konsolille julkaistiin vain 15 peliä:


title: Ubin metroasema

text: Ubi on Singaporen Mass Rapid Transit -metrojärjestelmän asema Kampong Ubin alueella Geylangissa Singaporen keskisellä suuralueella. Se avattiin 21. lokakuuta 2017 osana Downtown Linen itäistä jatketta.


title: Henry Hoyle Howorth

text: Henry Hoyle Howorth (1. kesäkuuta 1842 – 15. heinäkuuta 1923) oli englantilainen poliitikko, lakimies ja tieteilijä.


title: Henry Hoyle Howorth

text: Howorth oli politiikassa konservatiivi ja unionisti. Tieteessä Howorthia kiinnostivat arkeologia, historia ja kansatiede. Howorth kirjoitti laajasti ja julkaisi omia näkemyksiään. Howorth oli myös Royal Societyn ja Chetham Societyn jäsen.


title: Kaki Bukitin metroasema

text: Kaki Bukit on Singaporen Mass Rapid Transit -metrojärjestelmän asema Kaki Bukit Avenue 1:n varrella Bedokissa Singaporen itäisellä suuralueella. Se avattiin 21. lokakuuta 2017 osana Downtown Linen itäistä jatketta.


title: Leena Gardemeister

text: Leena Gardemeister on suomalainen diplomaatti. Hän on Suomen suurlähettiläs Tunisian Tunisissa 1. syyskuuta 2017 lähtien. Hän aloitti ulkoministeriön palveluksessa vuonna 1999.


title: Leena Gardemeister

text: Gardemeister on koulutukseltaan yhteiskuntatieteiden maisteri Tampereen yliopistosta. Hän työskentelee ennen Tunisiin siirtymistä suurlähettilään sijaisena Lontoossa, jossa hän on työskennellyt elokuusta 2013 lähtien. Hän on työskennellyt Suomen pysyvässä edustustossa Euroopan unionissa, erityisedustustossa Natossa sekä suurlähetystössä Kuala Lumpurissa.


title: Leena Gardemeister

text: Kotimaassa ulkoinisteriössä Gardemeister on toiminut vientivalvontayksikön päällikkönä sekä myös poliittisella ja kehityspoliittisella osastoilla.


title: Marja Rislakki

text: Marja Rislakki on suomalainen diplomaatti. Hän on ollut Suomen suurlähettiläs Kiinassa Pekingssä 1. lokakuuta 2015 lähtien. Hän siirtyy 1. syyskuuta 2017 Suomen EU-edustuston päälliköksi. Hän aloitti ulkoministeriön palveluksessa vuonna 1983.


title: Marja Rislakki

text: Rislakki on koulutukseltaan diplomi-insinööri. Hän on toiminut aiemmin Suomen EU-edustustossa pysyvän edustajan sijaisena ja suurlähettiläänä, jolloin hän vastasi Coreper 1 -asioista. Hän on hoitanut EU-edustustossa myös EU:n laajentumiseen liittyvien neuvottelujen valmistelua. Suomen suurlähetystöissä hän on palvellut Madridissa, Lontoossa ja Brysselissä.


title: Marja Rislakki

text: Kotimaasta käsin Rislakki on työskennellyt ulkoministeriön ensimmäisenä kybersuurlähettiläänä sekä useissa tehtävissä esimerkiksi kauppapoliittisten ja EU-asioiden parissa. Ulkoministeriön Amerikan ja Aasian osastolla hän on toiminut Pohjois-Amerikan yksikön päällikkönä. Rislakki on toiminut työ- ja elinkeinoministeriössä, jossa hän oli vuosina 2013–2014 elinkeinoministeri Jan Vapaavuoren valtiosihteerinä.


title: Kybersuurlähettiläs

text: Kybersuurlähettiläs on Suomen ulkoministeriössä palveleva virkamies vastuualueenaan kyberturvallisuus. Ensimmäinen tätä tehtävää hoitanut oli ulkoasiainneuvos Marja Rislakki.


title: Kybersuurlähettiläs

text: Kybersuurlähettiläs seuraa kybertoimintaympäristöä kokonaisuutena, sen sijaan muissa ministeriöissä tarkastellaan omaa hallinnonalaa. Rislakin mukaan ”kybersuurlähettilään työ ei ole teknistä vaan diplomatiaa”.


title: Neljännen sukupolven pelikonsolit

text: Pelikonsoleiden neljäs sukupolvi oli markkinoilla noin vuodesta 1988 vuoteen 1995. Sukupolvea sanotaan myös 16-bittisten konsoleiden sukupolveksi.


title: Neljännen sukupolven pelikonsolit

text: Sukupolven ensimmäinen konsoli oli NEC-yhtiön julkaisema PC Engine (julkaistu nimellä TurboGrafx-16 pohjois-amerikassa).


title: Neljännen sukupolven pelikonsolit

text: Sukupolven toinen merkittävä konsolijulkaisu Sega Mega Drive julkaistiin pohjois-amerikassa nimellä "Sega Genesis".


title: Neljännen sukupolven pelikonsolit

text: Japanissa "Super Famicom" nimellä tunnettu Super Nintendo Entertainment System (SNES) oli sukupolven merkittävimpiä konsoleita.


title: Neljännen sukupolven pelikonsolit

text: Neljäs merkittävä konsolijulkaisu oli SNK:n Neo-Geo, joka oli aiemmin julkaistu pelihalleissa käytettävänä kolikkopelialustana.


title: Neljännen sukupolven pelikonsolit

text: Neljännen sukupolven konsoleissa oli tyypillisesti 16-bittinen suoritin ja pelit olivat moduuleilla. Sukupolven konsoleihin sai CD-ROM lisälaitteita.


title: Keskimmäisenkankaan jätinkirkko

text: Keskimmäisenkankaan jätinkirkko on Pohjois-Pohjanmaalla Oulussa sijaitseva jätinkirkko.


title: Keskimmäisenkankaan jätinkirkko

text: Jätinkirkko sijaitsee Arkalan kylässä, noin 33 kilometriä Oulun keskustasta koilliseen. Se on Keskimmäisenkankaan pohjoisosassa kankaan laella. Jätinkirkko on kooltaan 25×15 metriä. Sen valli on 2,5–3 metriä leveä ja 0,7–1 metriä korkea. Jätinkirkon keskellä on laakea painanne, ja sen länsipuolella on kaksi rakkakuoppaa.


title: Keskimmäisenkankaan jätinkirkko

text: Jätinkirkko on tarkastettu ensimmäisen kerran vuonna 1987 ja se on ollut mukana vuoden 1988 inventoinnissa. Kummallakaan kerralla alueelta ei tehty erityisiä löytöjä.


title: Richard Wysocki

text: Richard ”Ricky” Wysocki (s. 1993) on yhdysvaltalainen frisbeegolfaaja ja lajin kaksinkertainen maailmanmestari vuosilta 2016 ja 2017.


title: Richard Wysocki

text: Wysocki on ottanut ammattilaisurallaan 101 voittoa ja hänen uransa aikana saamat palkintorahat ovat kesäkuussa 2018 yli 326 000 dollaria.


title: Bedok Northin metroasema

text: Bedok North on Singaporen Mass Rapid Transit -metrojärjestelmän asema lähellä Pan Island Expressway -moottoritietä Bedokissa Singaporen itäisellä suuralueella. Se avattiin 21. lokakuuta 2017 osana Downtown Linen itäistä jatketta.


title: Bedok Reservoirin metroasema

text: Bedok Reservoir on Singaporen Mass Rapid Transit -metrojärjestelmän asema lähellä Bedokin tekojärven itäpäätä Bedokissa Singaporen itäisellä suuralueella. Se avattiin 21. lokakuuta 2017 osana Downtown Linen itäistä jatketta.


title: Charles Sumner

text: Charles Sumner (s. 6. tammikuuta 1811 Boston, Yhdysvallat – 11. maaliskuuta 1874 Washington (DC), Yhdysvallat) oli yhdysvaltalainen poliitikko ja Massachusettsin edustaja Yhdysvaltain senaatissa vuosina 1852–1874.


title: Charles Sumner

text: Sumner tunnetaan parhaiten tasa-arvon kannattajana ja orjuuden vastustajana. Sumner vastusti vuoden 1850 kompromissia ja Kansas-Nebraska Actia, joissa yritettiin hakea kompromissia orjuuden vastustajien ja kannattajien välillä. Kansas-Nebraska Actiin liittyen Sumner piti toukokuussa 1856 "Rikos Kansasia vastaan" () -nimisen puheen, jossa hän kritisoi lakia ja lain suunnitelleita senaattoreita Andrew P. Butleria ja Stephen A. Douglasia. Puhe suututti Butlerille sukua olleen edustajainhuoneen jäsenen Preston S. Brooksin niin pahasti, että pari päivää puheen pitämisen jälkeen Brooks pahoinpiteli Sumnerin senaatissa. Pahoinpitely aiheutti Sumnerille vakavia vammoja, joista toipuminen kesti vuosia.


title: David Robertson (manageri)

text: David Robertson (1943 – 5. helmikuuta 2014) oli brittiläinen manageri. Hänet tunnettiin parhaiten Kimi Räikkösen ja Jenson Buttonin managerina. Hänen poikansa, Steve Robertson on entinen moottoriurheilija. Hänetkin tunnetaan myös Räikkösen ja Buttonin managerina.


title: David Robertson (manageri)

text: Syyskuussa 2013 Robertsonilla todettiin kurkunpään syöpä. Hän kuoli 70-vuotiaana helmikuussa 2014.


title: Avery Jenkins

text: Avery Jenkins (s. 1978) on yhdysvaltalainen frisbeegolfaaja ja lajin maailmanmestari vuodelta 2009.


title: Avery Jenkins

text: Jenkins on ottanut ammattilaisuransa aikana 59 voittoa sekä kerännyt palkintorahoja yli 228 000 dollaria.


title: Mustan jumalan suudelma

text: Mustan jumalan suudelma on Markku Sadelehdon toimittama miekka ja magia -novellien antologia. Se julkaistiin WSOY:n Fan-sarjassa vuonna 1993.Anssi Makkonen kirjoitti "Tähtivaeltajan" arvostelussa, että viimeinen suomennettu Conan-novelli ”Musta muukalainen” ei ole parasta Robert E. Howardia. Vielä huonompia ovat kuitenkin kokoelmaan valitut Henry Kuttnerin ja Manly Wade Wellmanin kliseiset tuotokset. Clark Ashton Smithin humoristinen tarina on hieman parempi. C. L. Moore saa kiitosta selkeästi erilaisesta novellistaan, jossa Joiryn Jirel kulkee abstraktin ja kiintoisan helvetin läpi.


title: Mustan jumalan suudelma

text: Vesa Lehtinen sanoo "Aikakoneen" verkkosivuilla julkaistussa arvostelussa, että ”näitä sepustuksia en ainakaan minä olisi kaivannut”. Hänestä aiemmat Sadelehdon toimittamat antologiat tarjoilivat laadukkaita novelleja, mutta nyt ne vaikuttavat loppuneen ja Sadelehto kaapii jo tynnyrin pohjia. Erityisesti tämä näkyy Howardin ”Mustassa muukalaisessa”. Lehtisen mielestä Kuttnerin ”Ukkosta aamunkoitossa” on kokoelman ainoa tarina, jossa ylipäätään on juoni, mutta toisaalta henkilöhahmot ovat jopa ohuempia kuin muissa novelleissa. Lehtinen arvioi miekka ja magia -kirjallisuuden ystävien pitävän kokoelmasta, mutta muiden ei kannata vaivautua lukemaan sitä.


title: Pimeyden linnake

text: Pimeyden linnake on Markku Sadelehdon toimittama ja Jalavan vuonna 1991 julkaisema antologia. Se sisältää kuusi vuosina 1931–1983 julkaistua miekka ja magia -novellia."Aikakoneen" arviossa Juhani Hinkkanen pitää "Pimeyden linnaketta" kohtuullisen hyvänä kokoelmana, vaikkakin novellien taso vaihtelee. Hänestä Robert E. Howard ja Henry Kuttner ovat taitavia kirjailijoita, mutta heidän kokoelmaan valitut novellinsa eivät edusta tekijöidensä parhaimmistoa, vaan ovat rutiinityönä kirjoitettua palstantäytettä. Erityisesti Howardin ”Bal-Sagothin jumalat” on ongelmallinen, sillä antologia olisi kaivannut paremman avausnovellin. Muiden kirjoittajien novellit sen sijaan ovat Hinkkasen mielestä tavalla tai toisella mielenkiintoisia, erityisesti Jack Vancen ”Pyhiinvaeltajat”, joka on kirjan paras novelli, sekä Michael Shean ”Vainajien valtakunta”, joka luo perinteisistä aineksista uudenlaista miekkaa ja magiaa. Hinkkanen kuitenkin toteaa, että kokoelma olisi ollut toimivampi, jos sen heikoimmat novellit olisi korvattu paremmilla. Hänestä Howardin novellit eivät ole itseisarvo edes miekka ja magia -kokoelmassa. Lisäksi Hinkkanen harmittelee, ettei mukana ole yhtäkään novellia Fritz Leiberiltä tai Karl Edward Wagnerilta.


title: Thepchaiya Un-Nooh

text: Thepchaiya Un-Nooh (s. 18. huhtikuuta 1985) on thaimaalainen snooker-ammattilainen, joka on urallaan pystynyt kaksi kertaa tekemään 147 pisteen maksimibreikin. Un-Nooh oli mukana German Mastersissa vuonna 2014.


title: Kirsti Liimatainen

text: Kirsti Liimatainen (1901 Tampere – 1964) oli suomalainen kuvanveistäjä, kuvittaja ja postikorttitaiteilija. Hän opiskeli Ateneumissa vuosina 1933–1935.


title: Tampines Westin metroasema

text: Tampines West on Singaporen Mass Rapid Transit -metrojärjestelmän asema Temasek Polytechnicin lähellä Tampinesissa Singaporen itäisellä suuralueella. Se avattiin 21. lokakuuta 2017 osana Downtown Linen itäistä jatketta.


title: Tampines Eastin metroasema

text: Tampines East on Singaporen Mass Rapid Transit -metrojärjestelmän asema Tampines Junior Collegen lähellä Tampinesissa Singaporen itäisellä suuralueella. Se avattiin 21. lokakuuta 2017 osana Downtown Linen itäistä jatketta.


title: SusuPetal

text: SusuPetal on suomalainen anonyymi kirjailija, bloggari ja taiteen sekatyöläinen. Hän kirjoitti vuosina 1995–1999 lukuisilla eri nimimerkeillä kymmenen romanttista pokkaria Kolmiokirjalle sekä noin sata novellia mm. Reginaan ja Nyyrikkiin. Tämän jälkeen hän julkaisi vuonna 2007 runokokoelman Taikkarin mäellä, ja on sen jälkeen julkaissut kahdeksan kaunokirjallista teosta. 2000-luvulla SusuPetalin kuvataidetta ja valokuvia on esitelty useissa näyttelyissä.


title: SusuPetal

text:
SusuPetal on vuodesta 2005 alkaen ylläpitänyt kymmeniä eri aihealueisiin keskittyviä blogeja.
SusuPetalin kotisivut


title: SusuPetal

text: SusuPetalin blogit


title: SusuPetal

text: SusuPetal YouTube-kanava


title: SusuPetal

text: SusuPetal Facebook


title: SusuPetal

text: SusuPetalin näyttelyt


title: Keskuskoulu (Porvoo)

text: Keskuskoulu on Aleksanterinkadulla Porvoossa sijaitseva alakoulu. Koulussa on noin 500 oppilasta ja noin 30 opettajaa. Koulun rehtorina toimii Petri Lindén.


title: Keskuskoulu (Porvoo)

text: Koulussa toimii myös musiikkipainotteisia luokkia.


title: Peipon koulu

text: Peipon koulu on Porvoossa, Gammelbackassa sijaitseva peruskoulu, jossa on noin 300 oppilasta. Koulun rehtori on Kimmo Sirén.


title: German Masters 2014

text: German Masters 2014 oli snookerin ranking-turnaus, joka järjestettiin 29. tammikuuta - 2. helmikuuta 2014 Tempodromissa Berliinissä Saksassa. Turnaus oli kauden viides ranking-turnaus.


title: German Masters 2014

text: Ding Junhui voitti kymmenennen ranking-turnauksen, voittamalla finaalissa Judd Trumpin lukemin 9-5.


title: German Masters 2014

text: Turnaukseen pelattiin ennestään kaksi karsintakierrosta Englannissa.


German Masters 2014


title: Jong (joki)

text: Jong on 249 kilometrin pituinen joki Sierra Leonessa. Se saa alkunsa läheltä Kodembayan kylää, ja sen valuma-alue on 7 500 neliökilometrin laajuinen. Jong laskee Sherbrojokeen, joka erottaa Sherbron saaren mantereesta. Sherbron saari on oikeastaan saari Jong- ja Kittamjokien ansiosta, sillä ne ovat halkaisseet mantereelta ulottuvan pitkän hiekkakyntään Turnerin niemimaan, jonka jatke Sherbro on.


title: Casio Loopy

text: Casio Loopy (toiselta nimeltä My Seal Computer SV-100) on Casion valmistama pelikonsoli, jota markkinoitiin ensisijaisesti nuorille naisille. Markkinointiratkaisua on kritisoitu, koska se viittaisi että muut konsolit eivät olisi sopivia samaan tarkoitukseen. Alkuperäinen tarkoitus ei kuitenkaan ollut suunnata konsolia naisille.


title: Casio Loopy

text: Konsoli julkaistiin Japanissa lokakuussa . Valmistus loppui joulukuussa 1998.


title: Casio Loopy

text: Konsolin erikoisuutena on siinä oleva tarratulostin.


title: Casio Loopy

text: Konsolille julkaistiin vain noin 10 peliä:


title: Sewa

text: Sewa on 385 kilometrin pituinen joki Sierra Leonessa. Se saa alkunsa maan koillisosassa Bagbe- ja Bafijokien liittyessä toisiinsa. Sen valuma-alue on 14 200 neliökilometrin laajuinen.


title: Sewa

text: Sewa virtaa etelä-lounassuuntaisesti kohti Atlantin valtamerta ja yhdistyy Waanjejoen kanssa Kittamjoeksi, joka laskee Atlanttiin Sherbronsalmen kautta. Sewan alajuoksulla on tulvatasankoja, jossa on useita järviä. Tulvakautena järvet ovat yhteydessä jokeen, mutta kuivana kautena yhteys katkeaa. Suurin Sewan alajuoksun järvistä on 285 hehtaarin laajuinen Poepijärvi, joka on 1,7 kilometrin päässä joesta.


title: Casio SX-1000

text: SX-1000 on Casion valmistama UNIX-työasema, jonka yhtiö julkaisi vuonna 1986.


title: Casio SX-1000

text: Tietokoneeseen kehitettiin CAIOS-UX -niminen System V -pohjainen UNIX-käyttöjärjestelmä.


title: Šiprage

text: Šiprage (Шипраге) on kylä Kotor Varošin kunnassa Bosnia ja Hertsegovinassa. Vuonna 2013 Šipragessa oli noin 788 asukasta ja vuonna 1991 heitä oli 952.


title: Šiprage

text: Bosnian sodan aikana (1992–95) Bosnian Serbien poliisi ja armeija tuhosivat kyliä Vrbanja-joen ylävirtaa pitkin Kruševo Brdoniin. Vuoden 1996 jälkeen suurin osa bosnialaisista kylistä olivat osittain entisöityjä Luxemburgin hallituksen toimesta. Sodan aikana kylän keskustaan rakennettiin ortodoksinen kirkko.


title: Šiprage

text: ♦ Alue Šiprage


title: Bandai Playdia

text: Playdia on Bandain valmistama pelikonsoli, joka julkaistiin Japanissa vuonna .


title: Bandai Playdia

text: Laite oli suunnattu lapsille ja perheille. Pelivalikoima painottuu multimediaan ja opetuspeleihin.


title: Kuudennen sukupolven pelikonsolit

text: Pelikonsoleiden kuudes sukupolvi tapahtui vuosien 1999–2006 välillä.


title: Kolmannen sukupolven pelikonsolit

text: Pelikonsoleiden kolmas sukupolvi tapahtui vuosien 1983–1990 välillä. Sukupolvea kutsutaan myös 8-bittiseksi sukupolveksi.


title: Toisen sukupolven pelikonsolit

text: Pelikonsoleiden toinen sukupolvi tapahtui vuosien 1976–1982 välillä.


title: Toisen sukupolven pelikonsolit

text: Sukupolvelle on tyypillistä mikroprosessorilla suoritettava pelilogiikka (ohjelmallinen). Ohjelmoitavien pelimoduulien käyttö yleistyi alkaen Fairchild Channel F-konsolin julkaisusta eivätkä pelit enää olleet rajoittuneita konsoliin sisäänrakennettuihin toimintoihin kuten edellisen sukupolven Magnavox Odysseyssa.


title: Vilma Nissinen

text: Vilma Nissinen (s. 19. marraskuuta 1997 Heinola) on suomalainen maastohiihtäjä. Hän edustaa Vuokatti Ski Teamiä. Häntä valmentaa Mikko Virtanen.


title: Vilma Nissinen

text: Nissinen osallistui juniorien MM-kilpailuihin Rasnovissa 2016 ja Soldier Hollow’ssa 2017. Näissä hänen paras saavutuksensa henkilökohtaisilla matkoilla oli 17. sija yhdistelmäkilpailussa 2017.


title: Vilma Nissinen

text: Skandinavia Cupissa Nissisen paras sijoitus on 19:s Vuokatissa kymmenen kilometrin perinteisen hiihtotavan kisassa 17. joulukuuta 2017.


title: Vilma Nissinen

text: SM-kilpailuissa Nissinen on ollut parhaimmillaan 22:s vapaan hiihtotavan sprintissä Imatralla 2016. Kontiolahdella 2017 hän saavutti ensimmäisen SM-mitalinsa oltuaan mukana toiseksi sijoittuneessa Vuokatti Ski Teamin viestijoukkueessa yhdessä Katri Lylynperän ja Eveliina Piipon kanssa.


title: Overkill Software

text: Overkill Software on ruotsalainen videopelien kehittäjä.


title: Overkill Software

text: Yhtiö on tullut tunnetuksi "" ja "Payday 2" -pelien kehittäjänä.


title: Overkill Software

text: Starbreeze Studios osti yhtiön vuonna 2012.


title: Commodore 64 Games System

text: Commodore 64 Games System (usein lyhennetty C64GS) on Commodore 64 -tietokoneeseen perustuva pelikonsoli. Konsoliversiossa ei ole näppäimistöä ja pelit ladataan pelimoduulilta.


title: Commodore 64 Games System

text: Konsoli on julkaistu vuonna .